Indarkeria matxistaz, Norma Vazquezekin

Azaroaren 25aren bueltako egitaraua hasteko, Emakumeen kontrako indarkeria mota desberdinak hitzaldia izango da gaur kultura etxean. Norma Vazquez psikologo feminista da, hainbat taldetan ibilitakoa eta Sortzen aholkularitzaren sustatzailea.

1998a ezkero Bilbon bizi da Nor-ma Vazquez mexikarra. 40 urte daramatza feminismoan milita-tzen, eta hainbat taldetan ibili da: CIDHALen –Latinoamerika-ko lehen zentro feminista–, Mu-jeres En Accion Sindical delakoan eta DFko Koordinakunde Femi-nistan. 1992 eta 1998 arteko ur-teak, berriz –Euskal Herrira etorri aurrekoak, beraz–, El Salvadorren eman zituen, Las Dignas emakume elkartekoekin harremanetan.

Bilbora iritsita, Sortzen ahol-kularitza jarri zuen martxan Vazquezek. Bertan jarraitzen du beti gehien interesatu izan zaion gaiarekin, emakumeen kontrako indarkeria ikertuz eta askotariko erakundeak horren gainean formatuz eta aholkatuz.

Izan ere, indarkeria matxista-ren analisian eta haren kontra-ko ekintzan espezializatutako aholkularitza da Sortzen; horre-kin batera, emakumeen ahal-duntzea bultzatzea ere badu helburu. Elkarte eta erakundee-kin eta haientzat lan egiten dute, emakumeen kontrako indarke-riari aurre egiteko politika pu-blikoak hobetzen eta haiek ikusgarri egiten lagunduz.

Gaurko hitzaldia

Gaurko hitzaldiak –18:00etan kultura etxean– Emakumeen kontrako indarkeria mota des-berdinak izango du izenburu: "Indarkeria matxista nork eta zergatik darabilen azalduko dut. Planteatuko ditut indarkeria sustengatzen duten egiturak; izan ere, emakumeei tratu txa-rrak ematen dizkieten gizonek borondatez egiten dute hori, eta horretarako aukera ematen dio-ten inguru bat dutelako. Eta inpunitatea onartzen jarraitzen badugu, ezin izango dugu ema-kumeentzat segurtasun eta as-katasun handiagoa lortu", dio Norma Vazquezek.

Hizlariak dio emakumeen kon-trako indarkeriarako "espazio desberdinak" daudela, eta modu askotara gauza daitekeela in-darkeria hori: "Indarkeria fisi-kotik harago doa; oso arriskutsua da soilik kolpeak jotzea indar-keriatzat, oso kaltegarri diren beste jokabide batzuk normali-zatzen direlako, esparru psiko-logikokoak, sozialekoak, ekono-mikokoak edo sexualekoak".

Vazquezek azpimarra jarriko du bikote heterosexualetan ema-ten den indarkeriaren zenbait aspektutan, zenbait dinamikatan, eta indarkeria mota honen bik-timak babesteko eta errepara-tzeko ekintza eraginkorragoak nola egin azalduko du.

Gaurkoaren ostean, astelehe-nean kalejira zaratatsua izango da, 17:30ean kultura etxean ha-sita, talde feministaren eskutik.


Marrazki lehiaketako saridunak izendatuko dituzte

Ostegunean, Tomax pailazoaren ikuskizunaren ondoren, banatuko dira Balearen Egunaren harira antolatutako marrazki lehiaketako sariak. Kultur etxean.

Balea gaitzat hartuta, marrazki lehiaketa antolatu zuen Udalak. Marrazkigileek oriotarrak edo Orion bizi direnak izan behar zuten, eta Din A4 batean aurkeztu behar zuen marrazkia. Egile bakoitzak, marrazki bana.

Udaleko alderdietako zinegotziek eta bi teknikariek egin dituzte epaile lanak eta hautatu dituzte marrazki onenak. Sariak gaur, ostegunarekin, banatuko dituzte, Tomax pailazoaren Txipli-Txapla ikuskizunaren ondoren. Emanaldia 17:00etan hasiko da eta ordu bete inguru iraungo du.

Kategoria bakoitzeko irabazleari Donostiako Aquariumera familian bisita egiteko sarrerak oparituko zaizkio. Hiru kategoria bereizi ditu antolakuntzak: 4-6 urte bitarteko ikasleena, 7-9 urte bitartekoena eta 10-12 urte bitarteko ikasleena.


Mendeko adingabeak dituzten 460 familiak laguntza ekonomiko handiagoa jasoko dute etxean zaintzeko

Laparra lehendakariordeak arautegi-aldaketa aurkeztu du, eta horri esker, irailetik hilero batez beste 137 euro gehiago jasoko dituzte.

Mendekotasunen bat duten seme-alabak dituzten Nafarroako 460 familiak Nafarroako Gobernuak ematen dien laguntza ekonomiko handiagoa jasoko dugu, batez beste 137 euro gehiago hilean, arautegi-aldaketa bati esker. Horrela, adingabe mendekoak etxean egoteko laguntza eta arreta goiztiarrarekin eta derrigorrezko etapetan ikastetxeetarako joatean artatzen dituzten pertsonentzako laguntza bateragarriak izango dira. Neurria gaur goizean aurkeztu du Eskubide Sozialetako lehendakariorde Miguel Laparrak.

Familia onuradunek orain arte batez beste 169,8 euro jasotzen zituzten hilero, Eskubide Sozialetako Departamentuak arautegia egokitzeko neurriekin jasoko dituen 307,7 euroen aurrean. Neurri horiek irailetik izango dute eragina, eta gehienak azaroan jasotzen hasiko dira.

Eskubide Sozialetako Departamentuak eragiten dituen espedienteen berrikuste azkarra egin du. Horrela, pertsonen % 92k automatikoki kobratuko dute laguntza, handituta eta irailaren 30etik eragina izanda, azaro honetan bertan. Gainera % 8k abenduan jasoko dute. Departamentuaren gastuen urteko aurrekontuari dagokionez, aurrekontu-sailaren igoera 720.000 euro ingurukoa izango da.

Arautzen duen Foru Aginduaren aldaketari esker (urtarrilaren 18ko 62/2013 Foru Legea, Gizarte Politiketako kontseilariarena), laguntza horrengatik dagokien zenbatekoa ez da gutxienekoa izango; ezarritako baremo batzuen arabera dagokiona izango da.

Zehazki, Eskubide Sozialetako kontseilariaren abuztuaren 22ko 310/2017 Foru Agindua da 2013ko Foru Aginduaren 3.3. eta 13.4. artikuluak aldatzen dituena. Horrela, bateragarritasun araubidea ezartzen du prestazio desberdinak ematean.

Neurriak Eskubide Sozialetako Departamentuaren politika indartzen du, mendeko pertsonak etxean geratzearen alde egiten duena. Bestalde, arreta goiztiarreko programetan edo derrigorrezko irakaskuntzan dauden adingabe mendekoei eragiten dienez, familiek mendeko pertsonak ardurapean izateagatik aurre egiten dieten aparteko gastuak konpentsatu nahi ditu.

Gizarte Zerbitzuen Zorroa eguneratu da

Lehendakariordeak berak azaldu du bere Departamentuak Gizarte Zerbitzuen Zorroa aldatzeko prozedura hasi duela, ekainaren 17ko 69/2008 Foru Dekretuak aratutakoa, herritarrentzako eskubide sozial gehiago bermatzeko eta haietarako sarbidea gardenagoa izateko helburuarekin.

Eskubide Sozialetako Departamentuak zenbait zerbitzu handitu nahi ditu, eta bereziki laguntzaile pertsonalentzako eta mendeko pertsonak etxean egoteko eta haien zaintzaileak laguntzeko prestazio ekonomiko berrien zorroan barne hartu nahi ditu, mendekotasun egoeran dauden pertsonen autonomia pertsonala eta arreta sustatzeko abenduaren 14ko 39/2006 Legeanezarritakoa bateratuz.

Aldaketa honek, zerbitzu berriak gehitzea aurreikusten du, hala nola autonomia sustatzeko eta mendekotasuna prebenitzeko programak. Besteak beste jarduera hauek dira: gaikuntza eta terapia okupazionala, estimulazio kognitiboa, autonomia funtzionalaren mantentzea eta berreskuratzea (haietan fisioterapia programak eta gaikuntza psikosoziala barne hartuz), eta pertsonak beren etxean ahalik eta baldintzarik onenetan mantentzen laguntzeko beharrezkoak diren gaikuntzak lantzen dituzten programak.

Zorroaren nobedadeek zerbitzu eta prestazioak jasotzeko baldintzak aztertzea ere barne hartzen dute, biztanleen beharrak (gaixotasun mentala duten pertsonentzako egoitza-zerbitzuak) eta bermatutzat eta bermatu gabetzat hartzen diren baliabideen beharrak (esaterako, bitartekaritza eta orientazio zerbitzuak adingabeak artatzeko esparruan) asetzeko.

Berrikuntzak zerbitzu berriak bultzatuko ditu, hala nola zaintzaile profesionalak kontratatzeko laguntza ekonomikoa, berehala kendu zirenak aurreko legealdian izandako aurrekontuko murrizketengatik. Laguntza horiek berreskuratzeak zainketak betetzeko profesional bat kontratatuta duten mendekotasun egoeran dauden pertsona askoren beharrak beteko ditu. Espero da 3.400 pertsona inguru izatea laguntza honen onuragarri, guztiz garatuta dagoenean, eta beste hainbeste zaintzaile profesional kontratatzeko balio izatea.

Gizarte Zerbitzuen Zorroaren eguneratzeak eta aldaketak zerbitzuak argiago eta homogeneoago zehazteaz gain, herritarrek errazago kontsultatzeko aukera izatea ere ekarriko du, eta zuzenduta dauden erabiltzailearen profila hain zorrozki berezi behar izan gabe ematen diren zerbitzuen ezaugarriei gehiago erreparatzen die. Ildo honetan, ezinbestekoa da zorroan barne hartzen diren baliabideak handitzea, sortu berri den zerbitzuak edo proposamen berriak arauan barne hartzeko, hala nola landa eguneko zentroak edo SEPAPak (autonomia pertsonala sustatzeko zerbitzuak).

Eskubide Sozialetako lehendakariorde Miguel Laparrak neurri horien oso balorazio positiboa egin du: "mendeko pertsonen zerbitzuak eta prestazioak handitzen dira (haietako asko desgaitasunen bat duten pertsonak), eta hori gobernuaren helburu estrategikotzat hartzen da". "Datorren 2018rako, gobernuari eusten dioten alderdien aurrekontu-zuzenketak ezagututa, Pertsonen Autonomiarako Agentziak % 5,7ko aurrekontu handiagoa izango du, beraz, legealdian % 16 handitu da, hau da, 26,1 milioi euro gehiago ditu gizarte-inbertsiorako arlo hauetan: mendekotasunaren arreta, desgaitasuna, gaixotasun mentala eta arreta senideei eta adingabeei".

Azkenik, Laparra lehendakariordeak adieraz du lan handia egiten ari direla Desgaitasun Planean eta Mendekotasunaren arretarako Plan Operatibo batean. Azken hori hurrengo hilabeteetan aurkeztea espero du, eta mendekotasunen arretaren eta desgaitasunaren arloan inbertsio handiak jasoko ditu.


Ernst Lubitschen atzera begirakoa eta emigranteei buruzko film sorta izango dira Donostiako zinemaldian

Hemezortzi film lehiatuko dira aurten Donostiako Zinemaldiko Sail Ofizialean, irailaren 21etik 30era bitartean. Besteak beste, Ernest Lubitsch zinemagileari buruzko atzera begirakoa eta emigrazioa gaitzat duen filmen saila izango dira aurten protagonistak.

Irailaren 21etik 30era bitartean Donostiako Nazioarteko Zinemaldian izango direnetako batzuk aurreratu berri dituzte Aitzpea Goenaga antzerkigileak eta Edurne Ormazabal kazetariak. Hemezortzi film izango ditu aurten Sail Ofizialak. Sail horretatik kanpo, berriz, Ernest Lubitsch zinemagilearen filmak ikusteko aukera egongo da hari eskainiko zaion atzera begirakoari esker. Emigranteak izango ditu beste sail batek protagonistak. Hogeita hamar film egongo dira sail horretan, besteak beste, In This World, America, America eta Alambrista.

Zinemaldiko sailetako kartelak ere aurkeztu dituzte. Kartel nagusiak aurten thriller-ei egiten die omenaldia. Tony Galindo zendu berriarena da kartela, eta Marisa Paredes aktore espainiarra pistola eskuan duela agertzen da bertan.


Etxebizitza hutsen azterketa zehatzari ekin dio udalak, alokairua sustatzeko lan ildoak eguneratzeko

Alokairuan ahalik eta etxebizitza gehien eskaintzeko helburuz, enpresa bat kontratatu dute, etxebizitzen inbentarioa, jabeen elkarrizketak eta etxebizitza beharrak zerrendatzeko.

Tolosako Udalak duela zenbait urte osatu zuen etxebizitza hutsak birgaitu, eta horiek alokairuan eskaintzeko proiektua. Agintaldi berriaren hasierarekin, ordea, gobernuak programa hori eguneratzeko beharra ikusi du, eta enpresa bati agindu dio herriko etxebizitza hutsen azterketa xehea egitea.

Hilabete honetan ekin zioten lanari eta, hasteko, Tolosako etxebizitza hutsen inbentarioa osatuko dute, benetan hutsik dauden bizitokiak identifikatzeko. Inbentario horretan, etxe hutsen kopuruarekin batera, etxe bakoitzaren egoera ere zehaztuko du azterketa eta, horrela, irisgarritasun baldintzak edo eraikinen egoera ere jasoko dituzte.

Bigarren pausoa etxebizitzaren gaia inguru soziodemografikoan aztertzea izango da eta, horretarako, etxebizitza eskatzaileen profilak aztertuko dituzte, haien errenta, jatorria, adina, sexua, egoera zibila nahiz lanbidea kontuan hartuz.

Jabeen iritziek ere garrantzia izango dute azterketa horretan, eta etxebizitza hutsak merkaturatu gabe izatearen arrazoiak ezagutzea da udalaren nahia. Horretarako, azterketaren ardura duen enpresa hasia da, honezkero, etxebizitzen jabeekin aurrez aurreko elkarrizketak hitzartzen. Azkenik, jabeei inkesta bat betearaziko diete, eta auzokideekin ere hitz egingo dute.

Tolosako Udalak nabarmendu du, alokairua sustatzea beren helburu nagusien artean dela, bereziki, gazteei begira. Horrela, azterketaren emaitzek emantzipazio aukera berriak sortzeko lan ildoak zabalduko dituela baieztatu du udalak.


Arantzatik Goizuetara mendi ateraldia maiatzaren 23an eginen dute

Ekaitza elkarteak antolatutako ibilaldirako txartelak maiatzaren 17ra bitarte egonen dira salgai

Arantzako mendi itzulia ez den urtean, Goizuetako ateraldia antolatzen du Ekaitza Elkarteak. Aspaldiko ohitura honi eutsiz, goizuetarrek egindako bisita itzuliko diete herritarrek eta aurten ere hitzordua paratua da. Maiatzaren 23an, larunbatarekin, Goizuetara oinez joanen dira, 07:30ean plazatik abiatuta.

Goizuetako Umore Ona elkartean bazkaldu eta ilunabarrean autobusean etxera bueltatuko dira. Ateraldi honetan parte hartu nahi dutenek herriko ostatuetan erosi beharko dituzte txartelak. 20 eurotan daude eta maiatzaren 17ra arte egonen dira salgai.


Euskal olinpikoek 2010eko Kirolaren Euskadi Saria jaso dute

Aro modernoko Olinpiar Jokoetan parte hartu duten 250 euskal kirolari baino gehiagok jaso dute, hain zuzen.

Euskal kirolari olinpikoei 2010eko Kirolaren Euskadi Saria eman zieten atzo Getxon, Fadurako Errendimendu Handiko Zentroan.Aurreneko aldiz kolektibo batek jaso du saria. Aro modernoko Olinpiar Jokoetan parte hartu duten 250 euskal kirolari baino gehiagok jaso dute, hain zuzen.&' || 'nbsp; Haietatik 42 kirolari podiumera igo ziren. Guztira, bost urre, zazpi zilar eta sei brontze irabazita.

Azkeneko dominak Iker Martinez eta Xabier Fernandez nabigatzaileek, Leire Olaberria txirrindulariak eta Iker Romero eta Jon Belaustegi eskubaloi jokalariek eskuratu zituzten Beijingeko jokoetan.


Errepresioaren hatzak, azalera

Azazetako mendatean kolpistek hil zituzten hamasei pertsonak omendu dituzte. Lemoan, berriz, Aranzadi zientzia elkarteak miliziano baten gorpuzkiak atera ditu lurpetik.

Kolpistek hasi zuten errepresioak izen propio asko ditu», entzun zen Azazetako (Araba) kaleetan atzo goizean. «Gernika, Durango...», xehatu zituen bozgorailuetako ahotsak. Bada, izen propio horietatik bik garrantzi berezia izan zuten atzo. Azazeta izan zen lehena: 1937an kolpistek inguru horretan hil zituzten hamasei pertsonak omendu zituzten. Bigarrena, Lemoa: miliziano baten gorpuzkiak lurpetik atera zituzten.

Haizeak gogotik astindu zituen bandera errepublikanoak eta ikurrinak Azazetako kaleetan. Gaur zortzi 81 urte beteko dira Arabako mendate horretan hamasei pertsona hil zituztela. Mola jeneralak berak agindu zituen hilketak, kolpisten aurkako ekintzak eragozteko. Urteurrenaren atarian, sarraskia gogora ekarri zuten EH Bilduk, Ahal Dugu-k, Ezker Anitzak eta Equok. «Araba ezin dugu eraiki ahanzturaren gainean», adierazi zuten lau alderdiek.

Gogorarazi zuten Azazetako sarraskiak «Arabako historia gorriz» markatu zuela. 1937ko martxoaren 31ko iluntzean, bi kamioneta agertu ziren Gasteizko Bake kaleko espetxean. Hamasei pertsona atera zituzten: Teodoro Gonzalez de Zarate Gasteizko alkate hautetsia; zenbait zinegotzi; zenbait alderdi eta sindikatutako militanteak; baita jarrera politiko jakinik gabeko langileak ere. Libre uzteko agiria sinarazi, eta kamioietan sartu zituzten, falangistaz, erreketez eta guardia zibilez inguratuta. Azazeta mendatera eraman zituzten, basoan sartu, tiroka hil, eta hobi batean lurperatu. Urte gutxi batzuk geroago, gorpu batzuk berreskuratu zituzten, ezkutuan. 1978 arte ez zituzten denak atera.

Atzo Azazetan bildutakoek justizia eskatu zuten, «iraganeko zauriak sendatzeko eta etorkizunera begiratzeko». Horregatik, «kezka» agertu zuten PSOEren, PPren eta Ciudadanosen jarreraren inguruan. Hiru alderdi horiek berriki galarazi dute Espainiako Amnistiaren Legea aldatzea, eta frankismoaren krimenak epaitzeko traba izango da aurrerantzean ere.

Aramotzeko hobia

Azazetako ekitaldian, gogora ekarri zituzten historiatik ezabatutako milaka pasarte. 1936tik aurrera desagerrarazi zituzten 143.000 pertsonak, kasurako. Bada, historia horietako bat berreskuratu zuten atzo Bizkaian. Lemoatik gertu, Aramotz mendilerroko iparraldeko magaletan, 36ko gerrako miliziano baten gorpua atera zuten lurpetik. Aranzadi zientzia elkarteko kideek egin zituzten lanak. Han ziren, besteak beste, Eusko Jaurlaritzako eledun Josu Erkoreka, Gogora Memoriaren Institutuko zuzendari Aintzane Ezenarro, eta Lemoako alkate Saioa Elejabarrieta.

Paco Etxeberria Aranzadi zientzia elkarteko presidenteak azaldu zuen 1937an hildako miliziano baten gorpuzkiak zirela. Asturiasen (Espainia) jaiotako batenak, «seguruenik», baina ez dakite nor zen. Lemoatik gertu egon ziren borroketan, Eusko Gudarosteak ez ezik, beste hainbat borrokalarik ere hartu zuten parte: Asturiastik heldutako hiru batailoik, besteak beste. Hobian, hezurrak, Txekoslovakiako bi kartutxo, zenbait txanpon eta larruzko objektu baten arrastoak: «diru zorroa, agian». Lurpetik ateratako milizianoaren hobia herritarren oroimenean mantendu zen, urteetan. Hala, Lemoako bizilagun batek eman zuen hobiratzearen berri: Aramotz mendikatearen iparraldean, erreka baten ondoan, Izartza deitutako eremuan. Informazio horrekin lanean hasi ziren Aranzadiko kideak. 2017an aurkitu zuten lekua, eta atzo berreskuratu zituzten gorpuzkiak.


Azpi-kontratatuta dituen enpresen lan baldintzak ikertzea eskatu dio LABek udalari

LAB sindikatuak eskaera bat tramitatu du Amurrioko udaletxean, udalak azpi-kontratatuta dituen enpresetan dauden lan baldintzen ikerketa bat egitea eskatzeko. Bañueta kiroldegiko langileek egiten ari diren greba mugagabearen harira aurkeztu du sindikatuak eskaera. "Ezin dugu ahaztu, ordea, kiroldegiaz gain, beste hainbat zerbitzu publiko azpikontratatuak daudela Amurrion, eta enpresa horietan dauden langileen egoerak ere eskatzen gaitu", adierazi dute sindikatutik.

Hori dela eta "negoziazio mahai" bat sortzea eskatu diote udalari. Negoziazio mahai horren ardura izango litzateke udalak azpikontratatuta dituen enpresen mapa bat osatu eta enpresa horien langileen lan-baldintzen gaineko ikerketa bat egitea. LABek, bere aldetik, "proposamen zehatzagoak" garatzeari ekingo diola iragarri du. Amaitzeko, "kiroldegiko langileei elkartasuna adierazteko deia" luzatu dute sindikatutik.


Gipuzkoako Txapelketako

3 partidu gaur

Gipuzkoako Txapelketako 3 partidu jokatuko dira gaur Hernanin, 19:30etatik aurrera: eskuz alebinetan, Manex Noble/Alde Zaharra; eskuz infantiletan, Iker Loiarte/Intza eta Suharri Rodriguez/Zumaia. Eta bihar, Hernaniko Lauterdiko Txapelketan: Paul Ojuel/Eñaut Esnaola 20:30etan.


Kalez kale kantari, datorren larunbatean

Kalez kale kantariko kideak ere hilero ateratzen dira herriko kaleak girotzeko asmoz. Hilabeteko bigarren asteburuan izaten dute zita; apirilean ordea, astebete atzeratu dute, eta datorren larunbatean egingo dute, hilaren 18an. Beraz, abestiak entsaiatzeko egiten duten zita ere, beranduago izango da apirilean. Etzi geratu dira, astelehenean, Biterin, iluntzeko 19:15etan. Gerturatu nahi duten herritarrek zabalik dituzte ateak.


Raimundo Atxaren erakusketa zabalduko dute Orion

Astelehenean zabalduko dute eta hilaren 28ra arte izango da ikusgai, 10:30etik 13:00etara eta 16:30etik 20:00etara.

Ramon Arantzabal Raimundo Atxa ezinez ezagutzen den zarauztarrak erakusketa berria zabalduko du Orioko kultur etxean. Orion bertan du margolariak estudioa, eta lehen ere izan ditu ikusgai bere lanak udalerrian.

Oraingoan, Orioko haurrek 2014ean egindako graffitien irudiak erakutsiko ditu. Hain zuzen, Orioko Curriculuma Sortzen taldeak antolatuta, autobidearen azpiko zutabeak margotu zituzten herriko haurrek duela bi urte, eta Atxak argazkiak egin dizkie margo horiei. Guztira, 25 argazki biltzen ditu Graffiti erakusketak.

Astelehenean zabalduko dute eta hilaren 28ra arte izango da ikusgai, 10:30etik 13:00etara eta 16:30etik 20:00etara.


Everesten bizi izendakue, 50 erantzunetan


Hernaniko ikastetxeetan matrikulatzeko, ostirala da azken eguna

Datorren ikasturteko aurrematrikulazio epea ostiralean bukatuko da, beraz, seme-alabak Hernaniko ikastetxeren batera eraman nahi izanez gero, hiru egun geratzen dira ikastetxe bat edo beste aukeratzeko. Izan ere, Haur Hezkuntza (2-6 urte) eta Lehen Hezkuntza (6-12 urte) egiteko, bost ikastetxe daude aukeran: Elizatxo, Urumea, Langile, Inmakulada eta Txirrita. Derrigorrezko Bigarren Hezkuntza (12-16 urte) egiteko berriz, bi: Inmakulada eta Hernani Institutua. Denera, 1996tik 2010era bitartean jaiotako 2.919 hernaniar daude matrikula egitera deituta. Ikasturte honetan, 2.752 hernaniar ari dira herriko ikastetxeetan ikasten.

Fusioa, osotasunean

DBHn, Hernaniko ikastetxeen arteko fusioa ematen ari dela eta, Santa Barbara eraikineko zuzendaritzako kideek Kronikari azaldu diote oraindik ohitzeko fasean daudela, elkarlanean. Dena dela, orain artekoaren balorazioa oso positiboa izan dela nabarmendu dute: «Guraso eta ikasleak oso gustora daude; batez ere, ikasleak». Badakite lan asko geratzen dela oraindik, talde osoa sartu ez delako. Eta datorren ikasturtea izango da klabea, fusio osoa emango baita. Fusioaz hitz egiten bada ere, zuzendaritzako kideek nahiago dute integrazioaz hitz egin: «hala izan da, Hernani Institutuan eman den integrazioa izan da».

Bi erronka: hezkuntza proiektua eta eraikina

Datozen urteetan, hau da, epe motzean dituzten erronkak, bi dira: hezkuntza proiektua zehaztea, izan ere, hiru hezkuntza proiektu batu dira fusioaren eraginez; eta eraikinarekin duten arazoa konpontzea. Berez, Eusko Jaurlaritzak orain 2 urte agindu zuen 2013-2014rako eraikina egina egongo dela, baina alde guztiek diote ez dela posible izango.

Kalitatezko eskaintza eta abantaila ugari

Guraso askok eramaten dituzte euren seme-alabak herritik kanpo ikastera eta Udalak Hernanin ikasteak dituen abantailen berri eman du, kalitatezko eskaintza dagoela azpimarratzeaz gain: «Merkeagoa da, oinez edo bizikletaz joateko aukera dago; erosoagoa da; seme-alaben heziketa gertutik segitu daiteke; seme-alabek herrian lagunarte zabala izateko aukera dute; herriarentzako aberasgarria da...».

Horri lotuta, datu positiboak aipatu dituzte. Azaldu dute, fusioa eman denetik, ikasle gutxiagok egiten duela alde Batxilergoan: «Ikasle gehiago matrikulatzen da Institutuan, orain».

Matrikulatu daitezkeen ume eta gazteak


50 komertzio baino gehiagok eman du izena Bonodendaren kanpaina berezian

Covid-19aren ondorioei aurre egiteko, tokiko merkataritza eta ostalaritza sarea laguntzeko asmoz abiaraziko dute Bonodendaren kanpaina berezia Galdakaon. Guztira 10.000 bonu jarriko dituzte salgai. Bonu bakoitzak 10 euroko kostua izango du eta 15 euroko balioa.

Bonuak Dendari Elkartearen bulegoetan (astelehenetan, asteazkenetan eta ostiraletan 09:00etatik 14:00etara, eta asteartetan 09:00etatik 14:00etara eta 15:00etatik 18:00etara) eta Usansoloko Oletxe kaleko 19 zenbakiko lokalean (ostegunetan 16:00etatik 18:00etara) eros daitezke. Bonuak txartelarekin baino ezingo dira ordaindu.

Ekainaren 22an jarri zuten martxan kanpaina eta irailaren 20ra arte luzatuko da. Dagoeneko Galdakaoko eta Usansoloko 50 komertzio baino gehiagok eman du izena kanpainan: Zapatería Kaos (Muguru z/g), Shia (Zamakoa, 5), Iroa (Muguru, 8), Bonilla fotografos (Bizkai kalea, 58), Copitos (Urki, 5), Motila (Juan Bautista Uriarte, 7), Merceria Conchi (Bizkai kalea, 87), Loradenda Orkitxe (Taberna zarra, z/g. Usansolo), Cler (Juan Bautista Uriarte, 34), Grupo Olje Urban Shoes (Urki, 9), Optica Arteaga (Santi Brouard, 1), Bacaladeria Easo (Zamakoa, 1), Calzados Moka (Zamakoa, 9), Etxepare Denim (Bernart Etxepare, 12), Xama hogar y decoracion (Lehendakari Agirre, 6), Putxeras y asadores victoria, s.l. (Euskadi, 1), Rollon informatica (Oletxe, 19), Rollon informatica II (Bernart Etxepare, 18), Joyeria Urizar II (Oletxe, 13), Droguería Narvaez (Zubiaurretarren, 6), Floristeria Kanela (Sollube, 7), Lenceria Haizea (Muguru, 6), Impacto Moda Joven (Bizkai, 79), Erreka sport s.l (Gipuzkoa, 13-15), Ametsak (Iparagirre, z/g), Lastaira sistemas de descanso (Ganekogorta, 12), Kilika (Santi Brouard, 1), Fancy kids (Muguru z/g), Joyeria Urizar (Juan Bautista Uriarte, 39), Kuttuna (Bernart Etxepare, 2), Zoroiza (Muguru, 8), Opticalia Galdakao (Euskadi, 4), Optica Galdakao (Juan Bautista Uriarte, 19), Fancy (Muguru z/g), Bizi Haziak (Bilbo kalea, 3), Los Chicos (Urki, 5), Clementi (Bernart Etxepare, 8), Koala baby (Zamakoa, 17), So much (Juan Bautista uriarte, 37), Gobe (Zamakoa, 13), Zamakoa liburudenda (Zamakoa, 8), Ainara complementos (Urki, 2), Kresala muebles de cocina (Guridi, 1), Chic (Bernart Etxepare, 8), Kil-kir (Urki, 4), Cervantes liburudenda (Juan Bautista Uriarte, 40), Kiribil liburudenda (Bizkai kalea, 99), Natalia (Gipuzkoa, 2), Muebles Alberto (Gernika, 3), Ok (Zabalea, 35), Bizkarra (Arteta bidea, 6. Usansolo), Bizkarra (Bernat Etxepare, 2), Bizkarra (Taberna zarra, 3), Bizkarra (Estanislao Irazabal, 1), Bizkarra (Juan Bautsita Uriarte, 44). Kanpainarekin bat egin nahi duten merkatariek eta ostalariek izena eman beharko dute uztailaren 15a baino lehen, Dendari Elkartearen bulegoetan (944 570 623).

10.000 bonu jarriko dituzte salgai Galdakaon, tokiko merkataritza eta ostalaritza sustatzeko


Hegoaldea, bigarren fasera

Astelehenean jarriko dira indarrean neurri berriak, eta gutxienez hamabost egun iraungo dute. Jaurlaritzak eta Nafarroako Gobernuak asteburuan emango dute euren zehaztapenen berri


Hasi dira eraikitzen Enparan kaleko udal sustapeneko etxebizitzak

Enparan kalean egingo dituzten udal-sustapeneko etxe bizitzak hasi dira eraikitzen. Momentuz, bertan, gruak eta kamioak dabiltza, etxearen oinarriak eraiki ahal izateko zuloa egiten. Enparan kalean 57 etxebizitzatatik 16 eraiki behar dituzte. Etxe bizitza horiek, pasa den ekainaren 19an zozketatu zituzten, beste 41 etxe bizitzarekin batera. Informazio gehiago


Prokom-Caja Laboral Baskonia (73-80): Erakustaldirik gabeko garaipena

Baskoniarrek Euroligako bigarren jardunaldian garaipena lortu dute hasieratik nagusituz talde poloniarrari. Hala ere, azken txanpara arte ezin izan dute partida erabaki.

Caja Laboral Baskoniak Poloniako Prokom taldea garaitu du (73-80) Ivanovicen mutilen partida grisean. Ez dute bere alderik onena erakutsi gasteiztarrek.

Baskoniak tarteka jokatu du ondo, beti ere ahaleginak neurtzen, errenta kudeatzen eta A multzoko lidertza buruan zutela.

Stanko Barac, 18 punturekin, eta Mirza Teletovic, 17rekin, izan dira baskoniarren jokalaririk trebeenak gaurkoan.

Poloniarren partida hasierak ezustean harrapatu ditu baskoniarrak. Hala ere San Emeterio, Teletovic, Barac eta Huertas jokalarien bakarkako jokaldiei esker aldeko markagailuarekin amaitu da lehenengo laurdena.

Caja Laboral 15-26ko aldea izatera heldu da 13. minutuan. Atsedenaldirako, baina, aldea hiru puntura murriztu dute poloniarrek Brown, Ewing eta Giddensen joko onari esker.

Teletovicen, Loganen eta Huertasen hirukoek aldea berriz zabaldu dute 0-11ko partzialarekin. 25. minutuan, emaitza 40-52koa izan da. Baracen taulapeko lanak 16ra eraman du aldea.

Berriz ere, aurretik gertatutakoa errepikatu da. Poloniarrek markagailuko aldea murriztu dute eta berriz ere 6,75eko marratik baskoniarrek 10 puntu inguruko aldeari eutsi diote.

Fitxa teknikoa:

73 - Asseco Prokom (15+23+16+19): Burrell (2), Brown (19), Ewing (9), Lapeta, Szczotka (2)-hasierako bostekoa-, Hrycaniuk (6), Varda (6), Jagla (6), Giddens (10), Videnov (7), Wilks.

80 - Caja Laboral (20+21+21+): Huertas (12),Logan (8), San Emeterio (7), Teletovic (17), Barac (18)- hasierako bostekoa -, Oleson (10), Ribas, Rancik (6), Bjelica (2),

Estatistikak.


Gure estiloa

Unai Zamallo - Saskibaloi entrenatzailea

Askotan entzuten dogu taldeek jokatzeko era edo estilo desbardinak ditueela. Harrobiko klubetan estilo hori emoten daben identitate seinale edo balore horreetan hezitzen dira jokalariak, bai tekniko-taktiko aldetik bai pertsonaren garapenean be.

Bizkaian badira erreferente asko –orain gitxiago, baina badira–, eta bat gure eskualdean aurkitzen da: Tabirako.

Jakina da 50 urte beteko dituen klub honek bere bizitzan landu dauen filosofiak dakarren jokatzeko estiloa. Normalean fisiko handiagoa eta hobea daukien taldeen aurrean, taldea maiuskulaz, eraso azkarrak ekarriko dituen defentsa gogorra pista osoan, elkarkidetza eta lanerako grina, tekniko-taktikoki ondo landutako jokalariak ditu Tabirakok.

Hau da gure estiloa.

Nahiz eta 50 urtetako filosofia eta estiloa izan, ez dago zaharkituta. Baina askotan konpetizinoak eta irabazteko hartzen doguzen bidezidorrek gure estilotik kanporatzen gaitue, eta hor dator kataklismoa. Adin txikietan hezitzen eta entrenamenduetan lantzen denak emaitza onak emiten dituenean, zer dela-eta desagertzen da gero bat-batean, gazte eta kadete mailetan? Emaitzak eta talde nagusietara heltzen diren jokalari kopurua begiratzea baino ez daukagu.

Erantzunak, beharbada, datozen 50 urteei hobeto aurre egiteko aukera emon leike.


Ingurumen erasoak «kasta politiko ustelari» egotzi dizkio Mugituk

Bilbon amaitu da AHTaren aurkako bizikleta martxa.Trena geratzeko itxaropena agertu dute: «Asko gara proiektu txikitzaileen aurkakoak»

«Asko gara proiektu txikitzaileen aurkakoak, eta hori ikusteak indarra ematen digu abiadura handiko trena geldiarazteko». Bederatzi egunez, Bizkaia bizikleta gainean zeharkatu dute Mugitu mugimendukoek. Eta atzo amaitu zen AHTaren aurkako bizikleta martxa, Bilbon. Azken kilometroa, ordea, oinez egin zuten; Sabin Etxearen aurretik igaro ziren, energia, garraioa eta hondakinak «negozio» bihurtu direla salatzeko. «Bidean ikusi ditugun ingurumen eraso guztiek erantzuleak dituzte: kasta politiko ustela, horien adierazle nagusia EAJ delarik, eta kasta hori babesten duen enpresa eta finantza sarea».

Bigarren urtez antolatu dute martxa, eta pozik daude zenbatek parte hartu duten ikusita: egunero 50 lagun inguru ibili dira bizikleta gainean, baina orotara berrrehun pertsonak hartu dute parte, tartean Bizkaitik kanpo heldutakoak. Uztailaren 25ean abiatu zen bizikleta martxa, Durangotik, eta astebete luzean Atxondo, Zornotza, Dima, Galdakao, Gernika-Lumo, Bakio, Lemoiz, Getxo, Santurtzi, Muskiz, Barakaldo eta Basauritik igaro dira, besteak beste.

Herriotara AHTaren aurkako aldarrikapenak eraman dituzte, eta mobilizazioak egin dituzte; herenegun, esaterako, Bilboko erdigunean biluzi egin ziren. Tokian tokiko borroken lekuko ere izan dira. «Desarrollismoaren adibide argia da Bizkaia: industria suntsitzailearen biktima izan arren, egitasmo txikitzaile asko dauzkate aurreikusita: urbanizazioak, azpiegiturak, kutsadura... Baina, erasoon kontra, erantzun itxaropentsuak aurkitu ditugu».

Baikor dira, protesten emaitzak ikusi dituztelako. Adibide gisa, Getxoko lurralde plana jarri dute: «Geldituta dago, jendea aurka agertu delako. Herri askotan pertsona asko dago eredu sozioekonomiko honen aurka antolatuta. Tokiko borrokak dira, baina indarrak bildu behar ditugu». Tren lasterra gelditzeko itxaropena ez dute galdu, eta martxak mezu hori zabaltzeko balio izan duela diote. «AHTari aurka egiteko beharra eta grina piztu dugu, gogotsu ikusi gaituztelako».


Amy Winehousen mamuak Pete Doherty jazarri du

Abeslariak Winehousen mamuak Londresen duen etxe inguruan dabilela uste du eta, hori dela eta, Parisera alde egitea erabaki du.

Pete Dohertyk Londresen duen etxea utzi eta Parisera alde egitea erabaki du. Dirudienez, abeslariak joan den uztailean hil zen Amy Winehousen mamua etxe inguruan dabilela uste du eta jazarri duela ere adierazi du.

Doherty Amy Winehousen laguna zen, baina Amy bizirik zegoenean izan zuten adiskidetasunak ez du Winehousen mamuak Doherty abeslaria bisitatzea ekidin.

Dohertyren lagun batek konfirmatu du hedabide britainiarrek argitaratu duten istorio hori. Iturri horren hitzetan, "Dohertyk Amyren mamua ikusi duela uste du. Jendeak drogak eta alkohola kontsumitzearen ondorioz dituen irudipenak dituela usteko du, baina abeslariak garbia dagoela adierazi du".

Bi abeslariak lagun minak izan ziren eta YouTuben ere elkarrekin egindako parranden bideoak jarri zituzten. Gainera, biek, ibilbide profesional arrakastatsua izan arren, bizitza pribatu tragikoa zuten.


Kafe antzokian, 'Kolpez kolpe'

Hainbat astez etxetik etxera egin behar izan dute Hamaikaren 'Kolpez kolpe' saioa. Donostiako Doka kafe antzokian grabatuko dute hemendik aurrera; laster, plublikoarekin.


Eskolako eguna ospatu du San Martin Agirre herri eskolak

Krosa, boloak, elkartasun tonbola, zuzeneko musika emanaldia, bazkaria, tailerrak eta jolasak, besteak beste, egin zituzten zapatuan Bergarako San Martin Agirre herri eskolan, eskolako eguna ospatzeko. Goizean hasi eta iluntzera arte iraun zuen festak.


Aita Mariren heriotzaren urtemuga gogoraraziko da bihar Donostian

Bihar beteko da Jose Maria Zubia Aita Mari arrantzalea hil zenaren 153. urtemuga. Donostiako portuan dagoen eskulturan lore eskaintza egingo da 11:00etan.

Bihar beteko da Jose Maria Zubia Aita Mari arrantzalea hil zenaren 153. urtemuga. Hori dela eta, Donostiako portuan dagoen eskulturan lore eskaintza izango da 11:00etan. Bertan izango dira Esther Irigaray Aquariumeko zuzendaria, Raul Iratxeta Untzi Museoko zuzendaria, Iñigo Gutiérrez SMH Gobernuz Kanpoko Erakundeko kidea eta Gurutze Gorriko ordezkari bat.

Txikitatik arrantzan jardun zuen Zubiak, eta beranduago, bajurako arrantza patroi bilakatu zen Donostiako portuan. Bere ibilbide profesionalean famatu bihurtu zen Euskal kostaldean ekaitzen ondorioz arazo eta arriskuan zeuden arrantzaleei laguntzeagatik. Bere itsasontzia beti prest azaltzen zen itsasoan galdutako arrantza ontziak laguntzeko orduan, 1861ko uztailaren 22an gertatu zen bezala. Gipuzkoako kostaldean bat-batean sortutako galerna handi baten eraginez, Aita Mariren txalupa erreskate lanetara atera zen itsasontzi batetako hiru tripulante salbatzera. Ekintza honen ondorioz Itsas Benefizentziaren Gurutze Handiaren jabe izan ziren.

1866ko urtarrilaren 9an, ordea, beste ekaitz bortitz eta izugarri bat izan zen, eta Zubia, bere txalupa harturik, Donostiako portutik abiatu zen badiara sartu nahi zuen Getariako arrantza ontzi bati laguntzeko asmoz. Beste ontziko gizonak erreskatatzea lortu zuenean, itsas kolpe batek eraman zuen Zubia bera.

Hala, bihar gogoraraziko da Donostiako portuan dagoen eskulturan Aita Marik duela 153 urte izan zuen adorea.


Postreak egiteko tailerra, Casa Aramendian

Postre tipikoak izaten dira garai honetan, eta supermerkatuan erosi beharrean, etxean egitea proposatu du Casa Aramendiak. Zentzu horretan, Gabonetako postreak egiteko ikastaroa antolatu du. Hilaren 11tik 13ra izango da, 18:00etatik 20:00etara Biteri kalean daukan dendan.

Lehenengo tailerrean mazapan eta turroiak egiten irakatsiko dute. Bigarren tailerrean, berriz, trufak egiten ikasiko dute ikasleek, eta azkeneko egunean, errege opila. Informazio gehiago 688 63 43 03 telefono zenbakian.


Kotxe klasikoen VI-en topaketa San Bartolome jaietan

Kotxe klasikoen VI-en topaketa San Bartolome jaietan


Pirineoetarako irteera egingo du datorren asteburuan Munarrikolanda Mendi Taldeak

Sopelako Munarrikolanda mendi taldeak Pirineoetara ohiko irteera antolatu du irailaren 27a eta 28ko astebururako. Larunbatean, hasteko, Atxerito (2.358 metro) igoko dute. Bertako ibilbidea Guarrinza haranetik hasiko da (Oza Oihana) eta mendiaren hegoaldetik egingo dute. Handik Lintza aterpera jaitsiko dira afaldu eta lo egiteko. Igandean, berriz, Hiru Erregeen Mahia igoko dute, ohiko bidetik. Autobusa, larunbatean goizeko 6:00etan abiatuko da Sopelako Pedro deuna elizaren ondoan dagoen geltokitik. Algortatik hamar minutu beranduago igaroko da, Getxo IiInstitutu ondoan dagoen Zubiletako autobus geltokitik. Bidaia osoak 65 euro balio du bazkideentzat eta 70 euro bazkide ez direnentzat, bi kasuetan garraioa eta mantenu erdiko erregimena barne direla. Argazkian, Munarrikolandako mendizaleek igaz Autzara (Nafarroa) egindako irteera.

Interesatuta daudenek txangoaren xehetasun eta baldintza guztiak 696 731 662 telefonora deituz galdetu ditzakete. Izen emateak ostegunean, hilak 25, egin daitezke 20:00etatik 21:30era. Taldearen webgunea www.munarri.com da.


Kaioak balioan jartzeko hitzaldia, Lekeitioko Azkuen aretoan

Lekeitioko Atabaka kultur elkarteak antolatuta, kaioak balioan jartzeko hitzaldia eskainiko da eguenean [urtarrilak 16], 19:00etan, Lekeitioko kultur etxeko Azkue aretoan.

Gure kaioak izenburua dauka hitzaldiak, eta Atabakak Garraitz 25 proiektuaren barruan antolatu du. «Atabakak Garraitz irlako ondare historikoa eta ondare naturala balioan jarri nahi ditu. Kaioak ere ondare naturala dira», zehaztu dute Atabakaren ordezkariek.

Hitzaldia Aranzadi zientzia elkarteko Maite Laso eta Nere Zorrozua ornitologoek eskainiko dute. Atabakakoek esan dutenez, Lekeition kaioak ez daude oso ondo ikusita. «Ondarroan, esaterako, herritarrek kaioak maite dituzte. Aranzadikoek ondarrutarrek kaioekiko duten jarrera positibo hori berretsi digute. Lekeition, baina, bestelako jarrera bat dago, kaioen ez oso aldekoa. Hitzaldiagaz kaioek daukaten garrantzia azpimarratu nahi dugu».

Hizlariei dagokienez, Laso Biologian lizentziaduna eta Lurreko Ekologia eta Biodibertsitatearen Kudeaketan masterduna da. Gaur egun, EAEko hegaztien migrazioaren inguruko tesia egiten ari da Aranzadi eta Euskal Herriko Unibertsitateagaz. Horrez gain, 2011tik, Aranzadiko eraztunle aditua da.

Bestalde, Zorrozua Ingurumen Zientzietan lizentziaduna eta Biodibertsitate, Ekosistema eta Funtzionamendu masterduna da. Gaur egun kaio hankahoriaren ekologia trofikoari buruzko tesia egiten ari da Aranzadiren Ornitologia Sailean. 2016tik, gainera, Ornitologia Saileko hainbat proiektuetan ere parte hartzen du, hala nola, ingurumen hezkuntzan eta hainbat eraztunketa proiektutan.


Eguzkik espediente baten irekiera eskatu du atzo Gardelegin izandako suteagatik

Material plastikoak pilatzen diren eremuan gertatu zen sutea.

Igande eguerdian Gardelegiko zabortegian sortutako sute batek ke zutabe luze bat eragin zuen. Sutea material plastikoak pilatzen diren eremuan gertatu zen, eta suhiltzaileek jakinarazi zutenaren arabera, arratsaldeko lehen ordurako kontrolpean bazuten ere, orduak behar izan zituzten sua erabat itzaltzeko. Horretarako, makinekin lurra botatzen ibili ziren sutara.

Sutearen harira, Eguzki talde ekologistak espediente bat irekitzeko eskaera egin du, sutearen nondik norakoak eta hondakinen kudeaketan eta ikuskapenetan dagoen kontrola ikertzeko. Ohartarazi du hondakinen aire zabaleko sua "oso negatiboa" dela osasunerako arriskutsuak diren kutsatzaileen emisioengatik, hala nola, dioxina eta furanoengatik eta hidrokarburo aromatiko poliziklikoengatik: "Hondakinen errekuntzak eta, bereziki, Gardelegiko plastikoek arriskutsuak izan daitezkeen substantzia kutsagarriak sor ditzakete, eta kea eta lurrun toxikoak sortzeaz gain, airearen kalitatea larriki kaltetzen dute eta instalazioekin muga egiten duten eremuko (Gasteiz barne) lurrean, uretan eta biztanle guneetan sedimentatuko duten partikulak garraiatzen dituzte".

Gogorazi du bereziki hiri eta industria hondakinak biltzen dituen zabortegiak 93 hektarea dituela, eta bizitza erabilgarria 2036ra arte luzatu duela. Gaineratu du lehen Zaldibiarrera zihoazenak baino askoz hondakin gehiago biltzen dituela (23.000 tona inguru).

Kritikak Gasteizko Udalarentzat

Eguzkik arbuiatu du Gasteizko Udalak hondakinen inguruan egun egiten duen kudeaketa, "Gardelegiko makro-zabortegiko alfonbraren azpian ezkutatzean oinarritzen dena. Europako Zuzentarauaren arabera, hondakinen kudeaketaren azken aukera eta azken maila da hau".

Talde ekologistaren ustetan, Gasteizek arazo bat du Europako Zuzentaraua betetzeko, hiri-hondakinen kudeaketaren birziklapenaren ehunekoari dagokionez: "Zabortegira zaborrik bota behar ez izateko lan egiteko garaia da. Konpromiso eta itun politiko eta sozial bat eman behar da Zuzentaraua betetzeko, egitateen bidez erakusteko hondakinak kudeatzeko borondatea dagoela eta zabortegi batean ez ezkutatzeko".

Horregatik, hondakinen "politika osoa" berrikusi behar dela azpimarratu du, eta "informazioa, gardentasuna eta kudeaketaren erantzukizuna" eskaini behar direla Zaldibarren edo gaur Gardelegin izandako sutearen antzeko egoerak saihesteko: "Hondakinen kudeaketak ezin du kudeaketa delegatua ekarri, kudeaketa publikoa eta zuzena baizik, osasuna, biztanleria eta ingurumena defendatzeko, Europako jarraibideen araberako politika bat aplikatuz, eta ahal den neurrian hondakinak murriztuz".

Eguzkiren ustez, hondakinen plan, kontratu eta proiektu guztien informazio publikorako gune bat ezarri behar da, baita horien kontrolerako eta segurtasunerako neurriak ere: "Sute hori ikertu behar da eta herritarren segurtasun eta osasunerako beharrezkoak diren neurri guztiak ezarri behar dira".


Elkarretaratzea plazan, Emakumeen aurkako indarkeriaren kontrako eguna dela-eta

Arrasateko udaleko berdintasun sailak eta Arrasateko emakumeen aurkako indarkeriaren kontrako Plataformak herritarrei dei egin die elkarretaratzean parte hartzeko. Gaur, azaroak 25, izango da, 19:00etan udaletxeko plazan.

Hau izango da erabiliko duten leloa: Berandu baino lehen….. emakumeon aurkako indarkeriarik ez!


"Ez dakit justua den aurten exijentzia maila bera izatea"

Marcelinho Huertas Caja Laboral Baskoniako jokalariaren elkarrizketa argitaratuko du bihar BERRIAk.

Hona hemen, aurrerapen gisa, Marcelinho Huertasen esan batzuk:

- "Denboraldi honetan orain arte ez gara talde trinkoa izan, baina bi lehiaketetan murgilduta egotea zen asmoa, eta horretan gaude".

- "Urtero ezin da arrakasta handiren bat lortu. Ez dakit justua den taldean egondako aldaketekin exijentzia maila berbera izatea".

- "Egun txarra izan nuen Valladoliden, denboraldiko txarrena. Perfekzionista naiz, eta gauzak gaizki egiteak nire onetik ateratzen nau".


Asi musikaria, zuzenekoan

Auzoa kantari ekimenaren barruan, zuzeneko birtuala eskainiko du Asi musikariak, Zizta Euskara Taldeko sare sozialetan, 20:30ean.

Azken egunotako egoerak behartuta, kontzertu eta hitzordu asko bertan behera geratu behar izan dira. Hori dela eta, musikari asko eta asko izan dira zuzeneko birtualak egiteko ekimenera batu direnak, bere webgunetan zein sare sozialetako profiletan.

Tartean, Zizta Euskara Taldeak antolatzen Auzoa kantari ekimenak gaur arratsalderako saioa eskainiko du, Asi musikariaren eskutik, 20:30ean.

Zuzenekoa jarraitzeko, euskara taldeak dituen sare sozialen profiletan sartzearekin nahikoa izango da:

Twitter: @ziztataldea

Facebook: Zizta Euskara Taldea

Instagram: @ziztaeuskarataldea

Horrelako ekimen ugari antolatzen ari dira sareetan, eta eguneratzen joango gara Euskararen Agendaren atalean.


Errelebo-proban nagusi izanda pozik itzuli dira igerilari aretxabaletarrak Legazpitik

Bosgarrenez egin zuten atzo, martxoak 13, Legazpin, Kirola elkarrekin jardunaldia eta Aretxabaletako kirolariak ere han izan ziren. Igerian jardun zuen laukoteak, eta 4x25 errelebo-proban nagusi izan ziren.

Kirol asko ezagutu eta egiteko aukera izan zuten 300 bat lagunek. Batzuk mendira joan ziren, beste batzuk futbolean, pilotan edo bolotan jardun zuten, eta aretxabaletarrek, Alex Elortondo, Iker Arejolaleiba, Jokin eta Juan Carlos Barkero, igerian egin zuten. Ehun bat lagunen artean txapeldunak izan ziren errelebo-proban, eta ezin harroago itzuli ziren dominekin. "Beste proba batzuetan ere jardun uzten, crawl, bizkar-igeriketan eta bular-igeriketan, guztietan ere bikain", argitu du Floren Elortondok, Alexen aitak, eta gaineratu du: "Zorionak guztiei eta segi halaxe!"


Iraganeko garai iluna, akusatuen aulkian

Astelehenean hasiko da 'Osasuna auziaren' lehen epaiketa. Artxanko presidente ohia, haren zuzendaritzako bost kide, Betiseko hiru jokalari ohi eta higiezinen arloko bi agente epaituko dituzte


Memoria osorako batasunik ez

Memoriaren Eguneko ekitaldi guztietan ez dituzte omendu biktima denak, eta alderdi guztiek ez dute parte hartu omenaldi denetan.«Memoriaren edukiaz gutxieneko bat adosteko» deia egin du Tejeriak

Batzuk ez dira bateratuak izan eta beste batzuek ez dituzte biktima guztiak aintzat hartu. Memoriaren Egunaren ospakizunetan giza eskubide guztien urraketen biktimak oroitzeko alea jarri dute, baina oraindik ez dute lortu oroimen osoa egitea. Izan ere, gatazkak eragindako biktima guztien aitortza egin den bilkura gehienetan ez da egon PPko ordezkaririk, eta ETAren biktimak soilik omendu dituztenetan, EH Bildukoek huts egin dute.

Erabateko batasunik ez da egon Memoriaren Egunean, ezta Eusko Legebiltzarrean egin den ekitaldi nagusian ere. PPk eta UPDk ez dute parte hartu ekitaldi instituzionalean, egunaren xedea «desitxuratu» duela eta biktimak parekatzen dituela iritzita. Haatik, EAJko, EH Bilduko eta PSEko legebiltzarkide guztiak eta Eusko Jaurlaritzako ordezkariak —Iñigo Urkullu lehendakaria buru dutela— omenaldian egon dira. Ekitaldia ateak zabalik egin da, eta biktimen aldeko oroitarriaren inguruan bildu dira ordezkari politikoak. Su ontzia piztuta, isilik eta lore zuriekin gogoratu dituzte biktima guztiak.

Legebiltzarreko presidenteak azpimarratu du Memoriaren Eguna biktima guztiak «salbuespenik gabe» oroitzeko dela, eta dei egin die alderdiei ados jar daitezen, memoria egon dadin: «Memoriaren edukiari buruz gutxieneko bat adosteko gai izan behar dugu. Ez da aski bakoitzak bere aldetik gogoratzea». Tejeriaren arabera, alderdi guztiek bat egin behar dute ez zutela gertatu behar «ETAk, beste terrorismo batzuek eta iraganean izandako beste indarkeria mota batzuek» eragindako giza eskubideen urraketak. Eta azpimarratu du ezin direla «kausa politikoak» jarri etikaren eta giza eskubideen errespetuaren gainetik.

Legebiltzarreko omenaldi instituzionala hasi aurretik, Etxerat elkarteak sakabanaketa politikak hildako hamasei senide eta lagunen «oroimen ofiziala» aldarrikatu du. Legebiltzarraren parean deitutako elkarretaratzean dozenaka lagun bildu dira «Noizko dispertsioak eraildako 16 senideen aitortza?» leloa duen pankartaren atzealdean. EH Bilduko legebiltzarkideek ere parte hartu dute bilkuran, eta lore zuriak banatu dizkiete presoen senideei.

Urtzi Errazkin Etxerat-eko bozeramaileak salatu du babes ofiziala duen ekitaldia «ankerra» dela eta «hutsune mingarriak» dituela. Haren ustez, legebiltzarrean egun osoz piztuta egon den su ontziak «iluntasunean» utzi nahi ditu betiko sakabanaketaren ondorioz errepideetan galdutako hamasei bizitza. «Zergatik memoria batzuentzat eta amnesia besteentzat?», galdetu du.

Adostasunik gabe

Memoriaren Eguneko ekitaldien batasunik eza legebiltzarreko omenaldian bertan irudikatu da. PPk iragarria zuen ez zuela parte hartuko ETArenak eta bestelako indarkeriaren biktimak «nahasten» zituen ekitaldietan, eta hala egin du. Alderdiak bere ondoeza irudikatu nahi izan du, eta beste ekitaldi bat antolatu du hiriaren beste aldean. Agustin Ibarrolak eraikitako «terrorismoaren» biktimen oroitarrian egin dute omenaldia EAEko PPkoek.

Alfonso Alonso EAEko PPren presidenteak legebiltzarreko ekitaldia kritikatu du «biktimak eta borreroak» omentzeagatik, eta «Euskadiren memoria desitxuratzea» leporatu dio ganberari. Legebiltzarrean ez ezik, PPk ez du parte hartu Gasteizko Udalak, Arabako Aldundiak eta Batzar Nagusiek antolatutako ekitaldi bateratuan ere. Halaber, ez du sinatu Gasteizko Udalak adostutako testua, «terrorismoaren indarkeriari» aipamen espliziturik egiten ez diolako.

PPk Gasteizen izandako jarrerak, ordea, ez du islarik izan Arabako, Bizkaiko eta Gipuzkoako udalerrietan egindako omenaldi guztietan. Ekitaldi batzuetara joan dira PPkoak, beste batzuetara, ordea, ez. Bilboko Udalak Casilda parkean biktima guztiak aitortzeko antolatu duen lore eskaintzan, esaterako, parte hartu dute, gainerako taldeekin batera.

Gipuzkoako Batzar Nagusiek egindako omenaldian ez dira egon PPkoak, baina Donostiako Udalak Alderdi Ederren egindakoan, ordea, PPkoak izan dira, baina ez EH Bildukoak. Koalizioko sei zinegotziak ez dira joan ekitaldi instituzionalera, alkateak diskurtso bakarra«inposatzen» duela iritzita, eta bere omenaldi propioa egin diete biktimei.

Ia udalerri guztietan ospatu dute Memoriaren Eguna bilkura isilekin eta lore eskaintzekin, baina gehienetan ez da ekitaldi bateraturik egin. Getxoko udalaren omenaldian, esaterako, PPko, EH Bilduko eta Ciudadanoseko zinegotziek ez dute parte hartu; Galdakaoko ekitaldian ez dira egon PPkoak; Ermukoan ez dute parte hartu EH Bildukoek; Hondarribian PPk ez gainerako taldeak izan dira ekitaldian; Elgoibarren eta Irunen, ordea, udalbatza guztiak hartu du parte bilkuran...

Tentsio unea, Bilbon

Gogora Institutuan ere ospatu dute Memoriaren Eguna, eraikina jendaurrera zabaldu duten egun berean. Jaurlaritzak hara gonbidatu du euskal gizartearen ordezkaritza zabala, eta PP eta UPD ez gainerako legebiltzar taldeetako kideak ere izan dira. Iñigo Urkullu lehendakariak biktima guztien «memoria kolektiboa sustatzea» eta «egindako mina aitortzea» eskatu du han.

Kanpoaldean, bien bitartean, bilkura bana egin dute Etxerat-ek eta Iñigo Cabacasen senideek. Hain justu, tentsio uneak bizi izan dira Cabacasen gurasoek Idoia Mendia eta Jose Antonio Pastor PSEko buruzagiei aurpegira leporatu dietenean euren semearen heriotzaren erantzule izatea.


Alex de la Iglesia, Kulturaren Euskal Kontseiluko kide

Guztira, 32 kide izendatu ditu Blanca Urgellek, tartean Lucia Lacarra, Karmele Jaio, Luisa Etxenike, Joseba Arregi, Mikel Lejarza eta Joseba Martin.

Alex de la Iglesia&' || 'nbsp; Kulturaren Euskal Kontseiluko kide izendatu du gaur Eusko Jaurlaritzak. Guztira, 32 kide berri izendatu ditu Kultura sailburuak, tartean Lucia Lacarra, Karmele Jaio, Luisa Etxenike, Joseba Arregi, Mikel Lejarza eta Joseba Martin.

Blanca Urgell Kultura sailburuak Kulturaren Euskal Kontseiluko kideak kargutik kentzen dituen eta kide berriak izendatzen dituen agindua jakinarazi dio gaur Jaurlaritzaren Kontseiluari. Kulturaren eremuan partaidetza, lankidetza eta aholkularitzako goi mailako kide anitzeko organoa da Kulturaren Euskal Kontseilua. Bere funtsezko zeregina Kulturaren Euskal Plana doitu, garatu eta ebaluatzea da. Plan horretan, beste gauza batzuen artean, jarduteko zeharkako jomugak jasoko dira, baita kultur ondarearen, museoen, artxibategien, liburu eta liburutegien, ikus-entzunezkoen, musikaren, arte eszenikoen eta arte plastikoen arloetan sektorekako garapenak egitea ere.Datorren abenduaren 13an Kulturaren Euskal Kontseiluak egingo duen bilkurari begira, honako hauek izendatuko dituzte erakunde horretako kide:Josu Rekalde, UPV/EHUko Arte Ederren Fakultateko dekanoa.Maria Perez (Maria PTQK), erakusketa-komisarioa. Blogaria.Santi Eraso, Donostia 2016 Europako Kultur Hiribururako hautagaitzaren edukien zuzendaria. Donostiako Arte-Lekuko zuzendari ohia.Nekane Aramburu, erakusketa-komisarioa. Gasteizko ''Espacio Ciudad'' aretoaren zuzendariaAurelio González, Lenbur fundazioaren zuzendari-gerenteaSusana Soto, Donostiako San Telmo museoaren zuzendariaJavier Puertas, Industri Ondare eta Herri Laneko Euskal Elkartearen zuzendariaMiguel Zugaza, Prado museoaren zuzendaria. Bilboko Arte Ederren Museoaren zuzendari ohia.Mikel Lejarza, Telebistaren Mundu Akademiako kidea. ETBko programazio-zuzendari ohia. Antena 3 films-eko zuzendaria.Kepa Sojo, zinema-zuzendaria. UPV/EHUko Arabako campuseko kultur hedapenaren arduraduna. Amurrioko film laburren zinemaldiaren zuzendaria.Alex de la Iglesia, zinema-zuzendaria. Espainiako Zinema Akademiaren zuzendaria.Isabel Hergera, zinema-zuzendaria.Pio Ortiz de Pinedo, Hortzmuga antzerki-taldeko kidea. Eskenaren presidentea (Euskadiko Produkzio Eszenikoen Enpresa Elkartua).Lucia Lacarra, ballet klasikoko dantzaria. 2005eko Dantza Sari Nazionala.Pilar Lopez, Teatro Paraisoko zuzendaria. TE Veo elkartearen presidentea. INAEMeko Antzerki Kontseiluaren kidea. Small Size Europar Sareko kidea.Oier Arazolaza, Dantzan.com-eko zuzendaria. Euskal dantza tradizionalean aditua.Idoia Zabaleta, Azala dantza zentroaren zuzendaria. Koreografoa.Santiago Burruchaga, Eszenika Arte Eszenikoen Goi Mailako Eskolaren ordezkaria. Ordezkaria Arteen eta Musikaren Kontseilu Nazionalean.Luis Javier Ugarte, antzerki- eta musika-programatzailea. SAREAko kidea (euskal antzokien sarea).Alfonso Santiago, Last Tour Internationaleko bazkidea. Azkena Rock Festival eta Bilbao BBK Live jaialdien zuzendaria.Iker Arroniz, musika-programatzailea. Kultura Live-ko presidenteordea (zuzeneko musika duten areto pribatuen elkartea)Juan Ángel Vela del Campo, operan eta musika klasikoen espezializatutako kazetaria. ABAOren aholkularia.Joseba Martín, Radio Euskadiko kazetaria. ''''La Jungla sonora'''' programaren zuzendaria (pop/rock). Ondas 2010 sariduna.Marta Casares, editorea. Nerea argitaletxearen kontseilari delegatua.Javier Cámara, liburu-saltzailea. Europako liburu-saltzaileen Federazioko Batzorde Exekutiboko kidea. CEGALeko batzarkidea.Mikel Esnal, Elkar Taldeko kide exekutiboa (euskal liburu eta musikaren industria)Karmele Jaio, idazlea. Euskal Idazleen Elkarteko kideaKepa Murua, poeta. Bassarai argitaletxearen zuzendaria.Luisa Etxenike, idazlea. 2009ko Euskadi Literatura sariduna. Euskadiko Idazleen Elkartearen zuzendaria.Joseba Arregi, idazlea. UPV/EHUko irakaslea. Eusko Jaurlaritzako Kultura sailburu-ohia.Cristina Ortega, Deustuko Unibertsitateko Aisiazko Ikaskuntzak Institutuaren zuzendariordea. Europako Kultur Behatokien Sarearen presidentea.Patxi Salaberri, Euskaltzaindiko euskaltzain osoa.Aipatutakoez gainera, honako hauek ere badira Kulturaren Euskal Kontseiluko kideak: Eusko Jaurlaritzako Kultura sailburua eta bere saileko zuzendaritza-taldeko kideak, EITBren zuzendari nagusia, eta hainbat sailetako ordezkariak (Industria, Berrikuntza, Merkataritza eta Turismo Saila, Hezkuntza, Unibertsitate eta Ikerketa Saila; Ekonomia eta Ogasun Saila; Justizia eta Herri Administrazio Saila, eta Lehendakaritza).


Agintaldiko 1.000 egunen balantzea egingo du Urkulluk, kritiken erdian

Gobernu Programaren betetze mailaren berri emango du lehendakariak, eguerdian, 200 bat goi-karguk lagunduta, egingo duen agerraldian. Oposizioak aurrekanpainako ekitalditzat jo du deialdia.

Mila egun dira Eusko Jaurlaritzak Gobernu Programa aurkeztu zuela, eta balantzea egingo du gaur Iñigo Urkullu lehendakariak, 12:00etan, Lehendakaritzan. Sailburu eta goi-kargu ia guztiez lagunduta, 200 bat denera, agertuko da.

Gobernu Programaren betetze mailaren berri emango du lehendakariak, eta legealdiaren errepasoa egingo du. Hala nola, Udal Legea nabarmenduko du Urkulluk, bere agintaldiko lorpen nagusienetakoa.

Oposizioaren kritikak

Ikusmin handia piztu du agerraldiak, legealdiko azken urtea izanik, hitzetik hortzera ibili delako azkenaldian hauteskundeak aurreratzeko aukera. Oposizioak aurrekanpainako ekitalditzat jo du deialdia.

Jose Antonio Pastor PSE-EEk Eusko Legebiltzarrean duen bozeamaileak hauteskundeak aurreratzeko asmorik duen argitu dezala eskatu dio lehendakariari, "horrelako agerraldiekin" gizartea "entretenitu" beharrean.

Pastorren iritzian, gaurko ekitaldia hauteskunde kanpainaren hasiera ofiziala baino ez da. "Kanpaia abiatu nahi badu, herritarrei esan diezaiola hauteskundeak noiz deituko dituen. Hala ez bada, propaganda egiteari utzi eta datozen hilabeteotarako lehentasunak zehaztu ditzala", esan du.

EH Bilduk, bere aldetik, uste du Urkulluren Gobernuak "huts egin duela" eta helburu nagusiak ez dituela bete. Ekonomia berpiztea, bake-bidean aurrera egitea eta estatus politiko berria lortzea izan ziren Urkulluk jarritako erronkak, Pello Urizar legebiltzarkidearen arabera, eta "horietako bakar batean ere ez dira aurrerapausoak eman".


Lodosako ikastolaren alde giza katea egingo dute, bihar

Nafarroa Garaiko ikastolak, lurraldearen hegoaldean daudenak batez ere, finantzazio baliabideei dagokienez egoera oso larrian daude, ateak ixteko zorian. Lodosako ikastola da egoera da adierazgarriena, eta hori dela eta, Laskorain Ikastolak elkartasuna adieraziko dio, bihar.

09:45ean giza katea egingo dute Sakramentinoetatik hasi eta Usabalera. Laskorain Ikastolak bat egin nahi du Lodosako ikastolarekin, eta dirua biltzea dute helburu. Lodosako ikastolaren aldeko mezuak eramango dituzte, eta baita zapi gorriak ere.

Ondoren, Usabalen, txistor pintxoak eta freskagarriak salduko dituzte. Jarraian, Sakramentinoetako patioan, bildutako txanponak ilaran jarriz irudimenezko bidea osatuko dute, hau da, Tolosatik Lodosarakoa. Arratsaldean, euro baten truke txokolate beroa banatuko dute.


Bilera bihar

Hernani Zero Zabor taldeak bilera egingo du bihar arratsaldean. AEKko euskaltegian (Larramendi kalea 11) izango da, eta ez aldez aurretik adierazi bezala, Biterin; arratsaldeko 19:30etatik aurrera.


Maitasunak edozer gaindi al dezake?

`Amor´ pelikulan adibidea, asteburuan

Georges eta Annek 80 urteak bete dituzte, eta musika klasikako irakasle jubilatuak dira biak; Parisen bizi dira. Alaba ere, musikara dedikatzen da, eta Londresen bizi da, senar britaniarrarekin. Anneri bihotzekoak eman dio. Hospitaletik bueltan, ezin du gorputz erdia mugitu. Urte luzez bikotea sendo mantendu duen maitasuna frogan jarri beharko dute. Hitz gutxitan, istorio hori kontatzen duen filma jarriko dute asteburuan Biterin, 12 urtetik gorakoentzat. Gaur bi sesio izango dira, 19:30etan eta 22:30etan; eta bihar bakarra, 19:30etan.


Aresek berretsi du Ertzaintzaren jokabidea "profesionala eta neurrikoa" izan zela Kukutzako istiluetan

Jaurlaritzako Herrizaingo sailburuaren arabera, indarkeria lehendabizi herritarrek erabili zuten. Agerraldia egin du Eusko Legebiltzarrean, eta Aralar, EA eta EB ez dira ados agertu azalpenekin; "ertzainak modurik okerrenean aritu ziren: indarkeriarekin".

Bereari eutsi dio Rodolfo Ares Eusko Jaurlaritzako Herrizaingo sailburuak Kukutza Bilboko Errekalde auzoko gaztetxea eraitsi zuteneko istiluez, gaur berriro esan baitu Ertzaintzaren jokabidea "profesionala eta neurrikoa" izan zela. Bilboko Epaitegiko epaile batek baimena eman ondoren bota zuten Kukutza irailaren 23an, eta Ertzaintza gogor oldartu zitzaien herritarrei.

Aresek, ordea, adierazi du lehendabizi herritarrek erabili zutela indarkeria, eta bideo irudi batzuk erakutsi ditu hori frogatu nahian; kasu, Kukutzako eraikin gainetik jendea ertzainei gauzak botatzen ikusten da. Hala, uste du Ertzaintzak indarkeria erabili besterik ez zuela izan. "Ondorio larriagoak izatea saihestu zuen".

Jaurlaritza Kukutzako proiektuaren kontra ez dagoela esan du Aresek, baina azaldu du kultur egitasmo bat ezin dela indarkeriarekin defenditu, eta gaztetxekoei biolentzia salatzeko eskatu die.

Aralarrek, EAk eta EBk eskatuta, Herrizaingo sailburuak agerraldia egin du Eusko Legebiltzarrean. Berak ere eskatu zuen hitz egitea.

Aralar, EA eta EB ez dira gustura geratu azalpenekin. Dani Maeztu Aralarreko legebiltzarkideak galdetu dio ea barne ikerketa bat zabaltzeko asmoa duen. Juanjo Agirrezabala EAkoak Aresi erantzun dio "ez zegoen tokian" erabili zuela Ertzaintzak indarkeria. Mikel Arana EBkoak iritzi dio poliziak "modurik okerrenean" aritu zirela: "Indarkeriarekin".


Sendabelarren ezaugarriak

Zorrizketan Lezamako euskara elkarteak sendabelarrei buruzko ikastaroa egingo du maiatzaren 7an, 14an, 21ean eta 28an, arrastiko 6etatik 8:30a arte, Goitioltzako txokoan. Ikastaroa doakoa izango da elkarteko bazkideentzat; bazkideak ez direnek hamar euro ordaindu beharko dute. Izena ematea maiatzaren 4a baino lehenago egin behar da 688 693 655 telefono zenbakian edo zorrizketan@gmail.com helbide elektronikoan.


Sanchez aske uztea baztertu du Auzitegi Konstituzionalak

Behin behineko espetxealdiaren kontrako babes helegitea aurkeztu zuen Jordi Sanchez JxCateko bigarrenak. Atzera bota du epaileak helegite hori.

Jordi Sanchezek espetxean jarraitzea erabaki du Auzitegi Konstituzionalak, hark jarritako babes helegitea atzera bota ondoren. Carmen Lamela Auzitegi Nazionaleko epailearen aginduz, behin behineko espetxealdian dago Sanchez iazko urritik.

JxCateko kideak eta Jordi Cuixart Omnium Culturaleko kideak babes helegitea jarri zuten Lamelaren erabakiaren kontra, eta biak tramitera onartu zituen Konstituzionalak.

Kataluniako prozesu independentistaren ikerketa Pablo Llarena Auzitegi Goreneko epaileak hartu zuen bere gain, eta orain, haren erabakiz daude espetxean buruzagi independentistak.

Dena dela, Sanchezek Lamelaren erabakia baliogabetzea eskatu zuen, eta Konstituzionalak aparteko pieza bat zabaldu zuen, eskaria ikertzeko. Gaur kaleratu du horren inguruko erabakia.

Inbestidura

Bien bitartean, Rogert Torrent Kataluniako Parlamentuko presidenteak Sanchezen inbestidura-saioa deitu du jada, datorren astelehenerako, 10:00etan.


Hauteskunde gaua, zuzenean, euskal hedabideetako kazetariek kontatua

BERRIAko eta 'Ipar Euskal Herriko Hitza'-ko Maddi Ane Txoperena Iribarrenek, eta Euskal Irratietako Jojo Bidart eta Jose Luis Aizpuruk aztertuko dituzte emaitzak.

BERRIAk eta Ipar Euskal Herriko beste euskal hedabideek Departamenduetako bozen emaitzak aztertuko dituzte hauteskunde gaueko saio berezian. Emaitza esperotakoak izan dira batzuk eta ezustekoak besteak, eta BERRIA, Ipar Euskal Herriko Hitza, Kanaldude, Euskal Irratiak, Kazeta.eus eta Herria-ko kazetariek xehetu egingo dituzte. Aurten lehen aldiz Ipar Euskal Herri osoak batera bozkatu du Kontseilu Nagusirako eta horrek lehen aldiz argazki bateratua ateratzeko aukera emango du. Esate baterako, EH Bai hamabi kantonamenduetatik bostetan izango da bigarren itzulian.

Euskal hedabideen ordubeteko telebista-irrati saioa ikusi ahal izango da zuzenean BERRIAn. Euskal hedabideek hiru mahai inguru antolatu dituzte kanpainan, eta gaurkoan hainbat gonbidatu izango dituzte. Saioaren lehenbiziko ordu erdian Jojo Bidart eta Maddi Ane Txoperena Iribarren kazetariak arituko dira emaitzen analisia egiten, Arantxa Idieder aurkezle dela. Tarteka beste kazetari batzuk ere sartuko dira.

Saio bereziaren bigarren zatian, berriz, hainbat elkarrizketa egingo dituzte emaitzen balorazioa egiteko: Jean Lissar Berdeen bozeramailea, Itxaro Bethart Mendialdea kantonamenduko EAJko hautagaia, Menane Oxandabaratz EH Bai koalizioko kidea, Barthelemy Agerre Modemeko kidea eta Sauver Bacho sozialisten eta berdeen sostenguarekin Bidaxune-Amikuze-Oztibarre kantonamenduan aurkeztu den hautagaia.

Lehen itzuliko emaitzak aipatzeaz gain, bigarren itzulirako zein erronka dauden aztertuko dute euskal hedabideetako kazetariek eta analistek. BERRIAren eta Ipar Euskal Herriko Hitza-ren webguneetan ikusi ahal izango dira emaitzak, eta horiekin grafikoak osatuko dituzte, gainera, hamabi kantonamenduen datuekin. Twitterren euskal hedabideetako kazetariek #bozak15 etiketa erabiliko dute, sare sozial horretan emaitzak, xehetasunak eta erreakzioak plazaratzeko.

Ez da gaurko kontua Ipar Euskal Herriko euskal hedabideen arteko elkarlana. Iaz fruitu onak eman zituen elkarlanak, udal bozetan. Eta elkarlan hori saritu zuten urtarrilean Argia sarietan, Interneteko atalean. Jose Luis Aizpuruk eta Ttitto Betbederrek, saria jasotzean, Aitor Renteria Txato BERRIAko kazetari zena gogoan izan zuten, langintza hartan buru-belarri aritu baitzen.


Irungo kirol emaitzak

FUTBOLA

Emakumeen Bigarren Maila

San Ignacio-Mariño 4-0

Gizonen Bigarren B Maila

Socuellamos-Real Union 0-3

Gizonen Erregional Ohorezko Maila

Anaitasuna-Real Union 2-1

Gizonen Erregional Preferentea

Roteta-Behobia 3-2

Eas 08-Mariño 0-1

Dunboa Eguzki-Sanpedrotarra 3-4

ESKUBALOIA

Gizonen Asobal maila

Anaitasuna-Bidasoa 29-26

SASKIBALOIA

Gizonen Bigarren Maila

Erroibide-Hotel Gran Bilbao Berrio-Otxoa 85-93

Gizonen Lurraldeko Lehen Maila

Erroibide-Alde Zaharra 71-59

MAHAI TENISA

Gizonen Superdibisioa

Irun Leka Enea-Leganes 4-0

Emakumeen Superdibisioa

Irun Leka Enea-Alicante 4-1

Real Unionek 0-3 irabazi zuen Socuellamos-en aurka.


Plazeboa ondo erabiltzeaz Oier Gorosabelekin

Osasun arloko profesionalon arteko berriketa informaletan, tratamendu bat gutxietsi nahi denean, «placebo hutsa» dela esan ohi dugu. Berba erromaniko horren esanahia «pazienteak atsegin duena» da, eta antzinatik ezagutzen den fenomenoa deskribatzen du: gaixo bat badugu, eta jasotzen ari den tratamenduaren eraginkortasunean bete-betean sinesten badu, bere sintomek hobera egin ohi dute. Placebo efektuak ez du zerikusirik tratamenduarekin berarekin: pazientearen jarrera soila da erabakigarria. Horregatik, esperimentuak terapia «faltsuekin» egiten dira: paziente talde batek fisiko-kimikoki eraginik ez duen tratamendu bat jasotzen du (azukrezko pilulak, berariazko ez diren masajeak…) eta beste batek berriz, «benetako» tratamendua (botikak, esku terapia berariazkoak…). Era honetan neur dezakegu pazientearen osasunaren hobekuntzaren arrazoia zein den, tratamendua ala placebo efektu hori.

https://bilbohiria.com/docs2/2018/osasuna/181109_Oier_Osasuna_placeboa.mp3

Deskargatu hemen.


Olazarko zubia eta bere inguruak garbituko dituzte auzolanean larunbatean Areson

Hitzordua 8:30ean plaza zaharrean

Ondare historikoa berreskuratzeko auzolanerako deia egin dute larunbat honetan Areson. Goizeko 8:30ean Plaza zaharrean bilduko dira. Parte hartuko dutenei izen ematea eskatzen zaie, aseguruak egin eta bazkarirako zenbat jende izanen den jakiteko.

Aresoko Udalak eta Andoaingo Burdina Taldeak, herriko ondare historikoa berreskuratzeko lanean ari dira. Horren harira, auzolanerako deia egin dute, abenduaren 15erako, larunbaterako. Goizeko 8:30ean Plaza Zaharrean elkartu eta Olazarko zubia eta inguruak garbitzera joanen dira. Parte hartuko dutenei aldez aurretik izena ematea eskatzen zaie, aseguruak egin eta ondoren eginen duten bazkarian zenbat jende egonen den jakiteko.


Parlamentuan Aralurrez galdezka

Geroa Baiko Manu Aierdi parlamentarioak Javier Esparza kontseilariari zuzendutako galdera aurkeztu du. Aralur enpresaren jarduera eteteko departamentuak zein neurri hartu dituen jakin nahi du Aierdik. Izan ere, Ziordiko Udalak eskatua baitio aldi baterako lantegiaren jarduna etetea, Gipuzkoatik ekarritako bio-hondakinen kudeaketa egokirako baldintzak betetzen ez diren bitartean. Aierdik jakinarazi duenez, azaroaren 12an departamentuak Ziordiko Udalari aitortu zion "enpresaren funtzionamenduak isuriei dagokienean ez ditu bere jarduera baimenaren funtzionamendu baldintzetako batzuk betetzen. Gainera, pabiloi berria zabaltzeko baimenik ez du. Departamentuak Ziordiko Udalari jakinarazi zion hilabeteko epea zuela zigor bideari ekiteko, bestela departamentuak eginen zuela. Bitartean, Iruñeko Administrazioarekiko 2. auzi auzitegiaren epaia iritsi da, enpresari ukatutako lizentzia egoki ukatu zela adieraziz. Horren berri hilaren 4an eman zion Ziordiko Udalak kontseilariari, eta hartu beharreko neurriak hartzeko eskatu zion.


Lanpara miresgarritik atera dira Kirikiñokoak

Aladdin pelikula ardatz hartuta osatu dute mozorroa aurten, Kirikiño aisialdi taldeko kideek.


Leitzarango euli-arrantza masterra irabazi du Unai Urkiak, binaka

Leitzarango X.?Arrantza Masterra jokatu dute asteburuan Andoainen, binaka eta euli-arrantza modalitatean. Unai?Urkia idiazabaldarrak eta Alexander Metodievek osatutako bikoteak jantzi du txapela. Bigarren Iñaki Muñoz eta Juanmi Teran gelditu dira, eta hirugarren, beste bikote goierritar bat, Xiker eta Iñigo Urruzuno anaiek osatutakoa gelditu zen. Lehiakideen artean izandako giro ona eta arrantzarako baldintza bikainak nabarmendu dituzte antolatzaileek.


Asteazkenean hasiko da 28. mendi eta abentura astea

ORMAIZTEGI // Aurten abenduaren 9tik 31ra izango da Ormaiztegiko XXVII. mendi eta abentura astea. Asteazkenean hasiko da, Egun on Capitan solasaldiarekin. Maite Zumarraga Uribesalgo eta Idoia Rubial Elorza eskalatzaileak izango dira hizlariak. Herriko elizan izango da, 18:30ean hasita, euskaraz. Hiru hilabete egon ziren Yosemiteko bailaran eskalatzen, eta haien esperientziaren inguruko hitzaldia izango da.


Otsail osoan greba egiteko deia egin die ELAk Bizkaiko zahar etxeetako langileei

«Negoziaziorako borondaterik eza» egotzi dio sindikatuak patronalari. Bizkaiko Aldundiaren eta enpresen arteko konplizitatea salatu dute

ELA sindikatuak grebara deitu du Bizkaiko zahar etxeetan. Otsailaren 1ean hasita, hilabeteko iraupena izango du lanuzteak, eta iazko mobilizazioen jarraipena izanen da. Ez da lehena izango, beraz, baina bai luzeena. Besteak beste, «ratioak hobetzeko diru sailak ezartzea, zahar etxeetako langile taldeak handitzea eta lan baldintza duinak bermatzea» exijitu du sindikatuak.

ELAko ordezkariek salatu dute sektoreko patronalak ez duela «negoziatzeko borondaterik», eta nabarmendu dute «gogaituta» daudela enpresarien jarrerarekin: «Orain dela 75 egun baino gehiago egin ziguten azken proposamena; eta, gainera, ganorarik gabeko proposamena izan zen hura, langileekiko begirune falta baten parekoa».

Enpresen borondaterik eza bakarrik ez: Bizkaiko Foru Aldundiaren jarrera ere kritikatu du ELAk, «patronalaren ikuspuntua» babesten duela iritzita. «Egoera erosoa dute enpresariek, alde baitute aldundia. Hirutan luzatu diete ituna, eta, gainera, eskaintzen ez duten zerbitzu baten truke ordaintzen diete». Sindikatuak uste du era horretan Bizkaiko Diputazioak «patronalaren immobilismoa» saritzen duela. Gogorarazi du, halaber, zahar etxeetako 7.500 oheetatik 5.000 finantzatzen dituela Bizkaiko Foru Aldundiak, eta, beraz, erakunde hori dela «zerbitzuaren erantzule nagusia». Oro har, enpresek eta aldundiak «ibilbide luzea duen sektore hitzarmena lurperatu» nahi dutela uste dute sindikatuko kideek. «Hobekuntzarik ezean» protestak gogortuko dituztela iragarri dute.


Harrizko berri hau

Kontatzen dute epaiketa baten erdian pasatu ziotela ohar bat Vallabhbhai Pateli, abokatua berau, esanez minbiziak jotako bere emaztea hil berri zela ospitalean. Oharra tolestu, patrikan sartu, epaiketa amaitu —eta irabazi, noski—, eta ondoren eta bakarrik ondoren jakinarazi ziela berak hurkoei albistea. Gertatuaren inguruko xehetasunak ez dakigu malkoak, keinuak, izango ziren.

Sardar Patel esaten dioten abokatu hau, Britainia Handian hezia noski, Indiako politikagintzan sartu zen handik urte batzuetara, urte askoan uzkurra izan arren Mahatma Gandhik erakarrita, eta Indiaren askapenaren prozesuan pertsona inportanteetakoa bihurtu zen. Erreferentzia bat Indiaren independentzian.

Hain pertsona inportantea, ezen Gujaraten haren omenez estatua handi bat egitea erabaki baitzuen Indiako Gobernuak, duela urte batzuk, eta 182 metroko erraldoia egin dute. Munduko estatuarik altuena, egunotan inauguratu eta erakutsi digutena (430 milioi dolarreko kostua, bai, baina izango duen inpaktu ekonomikoa, e? ).

Tabernak hutsik eta kiroldegiak beteta dauden garaiotan «gorputzari kultua» egiten ez dugunik ezin esan, baina gorputzari ez ezik pertsonari kultua da hori, eta hori baino gehiago. Hotzikara batek astindu ninduen, pertsona bati halako eskultura puska egin izana ikusita. Handia behar du pertsonak, pentsatu nuen, ikaragarria, halakorik merezi izateko. India estatu erraldoia da, kontinentea ere esaten diote, hura askatzeko lana latz egin beharra dago, baina hala eta guztiz ere Satelen merituak 182 metrokoak izan ote ziren...

Inor ez da perfektua, Satel ere ez, eta beraz ezin irizpide hori erabili pertsonei eskainitako eskulturak galarazteko; baina gehiegikeriak alerta jarri beharko gintuzke, erraldoikeriez ez ezik, neurri txikiagokoez ere. Ez baita hain zaila izango imajinatzea Saddamena bezala, Ceaucescurena bezala, hainbesterenak bezala, topatuko dugula hau eraisteko motiboak izango dituzten jendeak. Pertsonari kultua arriskutsua baita, eta askoz ere arriskutsuagoa liderrari kultua. Eta tira, hiru metroko eskultura batekin arriska zaitezke, hura inoiz lurrari berdindu edo tokiz aldatzea posible da, ez du hauts handirik harrotzen. Baina 182 metrokoaren erorketak zalaparta itzela egin behar du!

Neurria zein alturatan jarri ez dut nik esango, baina ez litzateke txarra prebentzioa, gutxienik. Arerioez gain, guztiok baitaukagu B alderik, ez garai bateko diskoek bakarrik hori ere ebatsi digute teknologia berriek!. Baita liderrek ere. Buztinezko oinarriez gain, eskultura egin aurretik ere zementuzko buru laukituak askok, eta hankarte monolitikoak.

Ez da ertzik gabeko kontua, bistan da. Halako eskulturen aurkakoa naiz, eta mausoleoek kalentura eragiten didate, eta Iruñeko monumentua edo Madrilgo Erorien Haranekoak lurrarekin berdinduko nituzke, ez si ez no, erreferendumik gabe. Baina badakit azkar etorriko zaidala inor esanez Egiptoko piramideak mausoleo erraldoiak baino ez direla, esklaboek eraikiak gainera. Eta izugarri kritikatu genituen talibanak, Bamiyango budak eraisteagatik, gizateriaren aurkako krimen zirela erabaki genuen, baina 400 urte barru Satelen 182koari inork goma2 errazio on bat jar diezaionean, gu zeren alde egongo gara? Piramideak bota behar ote ditugu?

Konplikatua da oso afera, artearen eta politikaren arteko harremanarena; are, hau artea ote da? Seguruenik ez. Ez dakit Xabier Gantzarainek zer iritzi izango duen (Zuloa ez duzu oraindik irakurri?, zeren zain zaude? ), nik ez daukat fundamentuzko erantzunik. Absoluturik, behintzat; monumentu batzuei dagokienez, bederen.

Honetaz, baina, ez dut dudarik: 182 metro harri merezi duenik ez da. Eskultura forman, esan nahi dut.


‘Neupe amaittukot’ spot-a

Sakabanaketarekin amaitzeko eskatuko du Saren ekainaren 27an, Gernika-Lumoko kaleetan. Era berean, herritarren konpromisoak ere batu gura dituzte; horretarako, Neupe amaittukot manifestua sinatzera dei egiten die: www.neupeamaittukot.org

Hemen, kanpainari begira atera duten spot-a:


Lan merkatuaren erreforma indarrean denetik hilero hazi da langabezia Hegoaldean

9.300 langabe gehiagok izena eman dute enplegu zerbitzu publikoko bulegoetan; orotara ia 190.000 lagun daude lanik gabeAurreko bi urtarrilak okerragoak izan zirela nabarmendu dute Jaurlaritzak eta patronalak

Iazkoa urte txarra izan bazen, aurtengoa ez da hobeto hasi enpleguari dagokionez behintzat. Urtarrilean 9.296 langabe gehiagok izena eman dute Hego Euskal Herriko enplegu zerbitzu publikoko bulegoetan, eta guztira 188.268 lagun daude lanik gabe, biztanle aktiboen %13,9, eta iazko urtarrilean baino 9.303 lagun gehiago (%5,2).

Egia da urtarrila sekula ez dela izan lana bilatzeko hilabeterik onena, besteren artean, urtearekin batera bukatu ohi direlako kontratu asko eta asko. Eta egia da aurreko bi urteak are okerrago hasi zirela ere: iazko urtarrilean 10.111 langabe gehiago zenbatu zituen INEMek; duela bi urte, berriz, 12.875. Baina hilabete bakarrean langabe kopurua %5,2 haztea kezkatzeko modukoa bada gutxienez; eta are gehiago irailaz geroztik lan merkatuaren erreforma indarrean dela kontuan hartuz gero. Izan ere, teorian enplegua sustatzeko egindako erreforma ez da Espainiako Gobernuak agindutako emaitzak izaten ari, indarrean denetik hilabetez hilabete etenik gabe handitu baita langabe kopurua.

Datuak herrialdeka hartuta ere, inor ez da libratzen oraingoan, baina bada alderik batetik bestera. Urtarrilean, Araban hazi da gehien langabe kopurua, %7,5 hain zuzen, eta dagoeneko 21.916 lagun dira lanik gabe daudenak, biztanle aktiboen %14. Gipuzkoan, 41.472 lagun daude langabeen zerrendan, abenduan baino %5,1 gehiago, eta %12tik gorakoa da langabezia tasa. Nafarroan, %4,9 handitu da langabeen zenbatekoa urteko lehen hilabetean; 45.150 dira lan bila dabiltzanak, eta %14,6koa da tasa. Bizkaian, berriz, ia 80.000 lagun dabiltza lan bila, abenduan baino %4,7 gehiago, eta %14,4koa da langabezia tasa.

Lau herrialdeetan, orotara, 73.788 lan kontratu sinatu dituzte urtarrilean; hamarretik bederatzi baino gehiago aldi baterakoak, %91,7 zehazki.

Sindikatuak, kezkatuta

ELA eta LAB sindikatuek oso balioespen ezkorra egin dute urtarrileko datuen inguruan. ELAren ustetan, enplegua eta gizarte babesa sustatzeko eta prekarietateari aurre egiteko politikek ez dute funtzionatzen, eta datuok dira horren erakusgarri. Lanik gabe daudenen egoera ere geroz eta okerragoa dela nabarmendu du sindikatuak. Haren esanetan, hamar langabetik seik baizik ez dute langabezia saria kobratzen, eta gainontzeko laurek ez dute inolako laguntzarik jasotzen.

LABen iritziko, urte hasiera ezin okerragoa izan da, eta horrek agerian uzten lan erreformaren eraginkortasunik eza. Gazteen egoera nabarmendu du sindikatuak, haiek direlako gizarte talderik kaltetuenetako bat. Urtarrilean ia %8 hazi da lanik gabe dauden gazteen kopurua Hego Euskal Herrian.

CCOOk ere txartzat jo ditu datuak, eta adierazi du seigarren hilabetez jarraian langabe kopurua hazi izana «sekulako arrazoia» dela lan merkatuaren erreforman atzera egiteko. Deigarria, kontuan izanez gero atzo goizean bertan CCOO eta UGT sindikatuetako ordezkariek erreforma horretan gehiago sakondu behar dela dioen gizarte akordioa sinatu zutela Madrilen.

Confebaskek, berriz, uste du urte sasoiagatik hazi dela horrenbeste langabezia. Haren esanetan, behin Gabonetako kanpaina amaituta normala da langabe kopurua handitzea, batez ere zerbitzuen sektorean. Hala ere, aurtengo datuak aurreko bi urteetakoak baino hobeak izan direla azpimarratu du patronalak, eta horrek euskal lan merkatuaren egonkortasuna agerian uzten duela.

Patronalaren ildo beretik, Eusko Jaurlaritzak ere datuen alderik baikorrena nabarmendu du. Hala, esan du krisia hasi aurreko zenbait urtetan ere aurtengo urtarrilean baino gehiago hazi zela langabezia Araba, Bizkai eta Gipuzkoan: 2006an, %5,88, eta 2008an, %9,13.

Aralarrek, berriz, oso bestelako iritzia eman du. Haren irudiko, «alarmaren mugara» iritsi da langabe kopurua Hego Euskal Herrian. Eta arazoa konpontzeko ezinbestekotzat jo du politika ekonomikoen errotiko aldaketa.


Bilboko Arte Ederren Museoan doan sartzeko ordutegi berria, indarrean

Museoa zabalik dagoen egun guztietan bisitatu ahalko da bilduma iraunkorra doan eta aldi baterako erakusketa tarifa murriztuarekin, 18:00etatik 20:00etara.

Gaur, uztailak 17, sartuko da indarrean Bilboko Arte Eder Museoko bilduma iraunkorrean doan eta aldi baterako erakusketetan salneurri murriztua ordainduta sartzeko ordutegi berria.

Aldaketaren ondorioz, astean orain arte baino bi ordu gehiagotan egongo da museoan doan sartzeko aukera, eta zabalik dagoen egun guztietan baliatu ahalko da eskaintza.

Hortaz, asteazkenetik astelehenera 18:00etatik 20:00etara bilduma iraunkorra ikusteko sarrera doakoa izango da (audiogida, 3 euro), eta aldi baterako bilduma ikusteko sarrera murriztua (audiogida, 3 euro).

Orain arte, asteazkenetan (10:00etatik 15:00etara) eta igandeetan (15:00etatik 20:00etara) sartu ahal zen doan museora.

10:00etatik 18:00etara, orain arteko tarifei eutsiko diete: sarrera orokorra 9 euroan erosi ahalko da (audiogida doan bilduma iraunkorrean, eta 3 euro aldi baterako erakusketan) eta murriztua 7 euroan (audiogida doan bilduma iraunkorrean, eta 3 euro aldi baterako erakusketan).

Ordutegian ere, ez da aldaketarik egongo: asteazkenetik astelehenera, 10:00etatik 20:00etara egongo da zabalik, eta astearteetan itxita, salbuespenak salbuespen.


Argentinako fabrika berreskuratuen inguruko hitzaldia emango dute bihar Torreberri Gaztetxean

Langileek berreskuratutako ia 300 lantegi daude Argentinan gaur egun. Jabeek lantegiak ixteko hartutako erabakien aurrean, langileek beraiek lantegiaren jabe egin eta, autogestioaren bidez, aurrera egitea erabaki dute hainbat kasutan. Mugimendu horri buruzko hitzaldia emango dute bihar, 20:00etan, Torreberri Gaztetxean. Hemen daukazue gaiari buruzko informazio gehiago:


‘Los paraos, mujeres en lucha’ dokumentalaren emanaldia Nabartenean

Malagako Palma-Palmilla auzoko lau andreen istorioa da

Emakumearen Asteari lotutako ekitaldien barruan, Gaurko Andreak emakume taldeak Ruth Lopezen Los paraos, mujeres en lucha dokumentalaren emanaldia antolatu du gaurko. Nabartenean izango da, 19:30etik aurrera.


Alternatiba eraikitzen hasi nahi du Gunek greba egunean

Bi greba egun bizi izango dira Gipuzkoan eta Debagoienean, aste bateko epean: gaur, hilak 24, metal sektoreko greba izango da, eta datorren eguenean, hilak 30, Hego Euskal Herrian Gune plataformak deitu duen greba orokorra. Euskal sindikatu nagusiak, CCOO eta UGT izan ezik, eta 50 bat elkarte eta eragile sozial batzen dira Gunen; sindikatuak hauek dira: ELA, LAB, ESK, STEE-EILAS, EHNE, HIRU eta CNT.

Greba horretarako arrazoi nagusitzat hauek dituzte: "Zerga-politika zuzena ezartzea eskatzen dugu, aurrekontuak gizartearen zerbitzura jartzea, pentsioen murrizketak ekiditea, soldata jaitsierei eta kaleratzeei aurre egin nahi diegu, patronalaren asmooi trabak jarri nahi dizkiegu", dio Debagoieneko ELAko ordezkari Amagoia Lasagabasterrek.

Debagoieneko LABeko Ana Sebal ordezkariak esaten duenez, "greba hau ez da eraso puntual bati erantzuteko soilik, alternatiba bultzatu eta eraikitzeko greba da. Alternatiba badagoela aldarrikatu dugu, alternatiba hori zein parametrotan egon behar den argi eta garbi azaldu eta zabaldu dugu ere. Orain, alternatiba hori aldarrikatzetik alternatiba eraikitzera jauzia egitera goaz".

Eguaztenean, Debagoieneko EH Bilduk "zalantzarik ez" zuen agertu maiatzaren 30ekoak arrakasta izango duela, eta "burujabetza eta eraldaketa soziala posible eta beharrezkoak" direla esan zuten. Martitzenean, Arrasateko greba batzordeak –tartean, LAB, ELA, ESK eta STEE-EILAS sindikatuek eta Sortu, Gaztetxea edo Gorripidea bezalako eragileek osatua– kale agerraldia deitu zuen astelehenerako, hilak 27, Seber Altubetik irtenda, 19:00etan. Greba egunean bertan, eskualdeko kale agerraldia egingo dute, 18:30ean, Seber Altubetik.

Urkullurendako mezua

Honako greba "alternatiba eraikitzeko" dela azpimarratu du Gunek, eta horretarako tresna prestatu dute: Euskal Herriko Eskubide Sozialen Gutuna. Orain pare bat urte, Guneko kideen aldarrikapen guztiak batzen zituen dekalogo bat egin zuten, eta orain horiek guztiak jasotzen dituen gutun sozial delako bat egin dute. Guneren nahia da beste eredu bat eraikitzea, eta horren lehenengo pausotzat dute esandako Gutuna. Ana Sebalen hitzetan, "gutun soziala burutzeak berak indar metaketa prozesua ekarriko du. Euskal Herri osotik zegar eztabaidatu eta eraikiko dugu zein den Euskal Herriak behar duen eredu hori". Prozesu horren hurrengo pausoa "herriak erabaki duena instituzioek errespetaraztea" izango da.

Deialdiaren aurka badago faktore bat, azken bost urteotan, 2009a ezkero deitzen den zazpigarren greba orokorra izango dela –orain arteko seietatik bostek eragin nabarmena izan dute Debagoienean, Euskal Herriko sindikatu abertzaleek deitutakoek, hain zuzen–; baina horren aurrean langileek konpromisoarekin erantzungo dutela espero dute Gunekoek. ELAko batzorde eragileko formazio arduradun Xabi Anzak dioenez, "greba orokor bat aurrera ateratzen saiatzen direnek badakite errealitatea ez dela bat-batean aldatzen", eta "militanteok uste dute greba egun bat berebiziko garrantzia duen unea dela borroken bilakaeran". Anzaren ustez, militanteek "prozesu baten baitan ikusten dute" greba, eta ez "ultimatum" edo hordago gisa. "Eta badakite gure lorpen guztiak mobilizazioaren eta grebaren emaitza izan direla".

Debagoienean eta Euskal Herri osoan izandako atzerapauso batzuk aipatzen dituzte Guneko kideek greba egiteko arrazoi gehiago gisa: "Pentsioei legezkoa den KPIa ez diete aplikatu, 55 urtetik pasa ondoren subsidioa jasotzeko baldintzak erabat zaildu dira; erretiroak, aurre-erretiroak eta errelebo kontratua egiteko zeuden baldintzak ere zaildu egin ditu Rajoyk; zerbitzu publikoetako langileriari lan orduak gehitu dizkiote dekretuz (hortaz, soldata jaitsi diote)…", dio ELAk. Eskualdearen egoerak "txarrera" egin duela dio LABek ere.

Bestalde, Iñigo Urkullu lehendakari denetik bizi izango duen lehenengo greba orokorra izango da eguenekoa. ELAko Amagoia Lasagabasterren hitzetan, "politikariak behar ditugu, baina guk horiek (eta hemen guztiak sartzen ditugu) egiten dituzten politiken kontra gaude eta horiek aldatzeko egiten ditugu grebak". Gaineratzen du Urkulluri "esan nahi" diotela "entzun ditzala langileriaren eta gizartearen aldarrikapenak".

"Greba bat akabera da"

Guneren planteamentuen guztiz kontrakoak egiten dituzte CCOO eta UGT sindikatuek. Arrasateko CCOOk argi eta garbi dio "greba horrekin batere konforme ez" dagoela. "Neurri baten, greba politikoa dela uste du CCOOk", esan dute. Sindikatu horren esanetan, probintziako hitzarmenak sustatu eta lortu behar dira eta hori da eurendako orain lehentasuna: "Sektoreetako lan-hitzarmenak uztailaren 7an bukatuko dira eta denok probintziako hitzarmenak lortzera egin beharko genuke, eta ez enpresa bakoitzeko hitzarmen bat lortzera". CCOOk esan du Polmetasa enpresan dagoeneko bozkatu dutela eta 30ean grebarik ez egitea erabaki dutela.

UGTk ere ez du hilaren 30ean grebara deitzen. "Murrizketen kontrako greba da eta hori oso zentzuzkoa da, baina guk azaroan deitu genuen greba orokorra arrazoi beragatik zen", diote sindikatuko iturriek.

Gipuzkoako enpresaburuen elkarteak, Adegik, bere balorazioa egin du: "Arrazoiak oso nahasiak dira: funtzionarioen haserrea, lan-erreformarekiko haserrea… eta sindikatuek diote langabezia erreformaren errua dela; baina euren argumentuak banan-banan desmunta daitezke", esan du Adegiko Negoziazio Kolektibo saileko arduradunak, Juan Ramon Apezetxeak. Bere iritziz, "grebek ez dute ezer konpontzeko laguntzen" eta, gainera, "sindikatuek, grebaren bidez, zer ez egin esaten dute, baina greba eta gerorako ze alternatiba eskaintzen dute? Guk argi daukagu: lan egin, eta lan egin, eta lan egin behar da". Beste hau ere egozten diete sindikatuei: "grebaren ondorioz enpresaren bat itxi eta gero, aurretik eskaini zitzaiena eta ukatu zutena eskatzen dute".

Adegik gogorarazi du Gipuzkoako enpresa asko oso egoera txarrean daudela: "Horiendako, greba bat akabera da".

Metalekoa, "ulergaitza"

Gaur, egubakoitza, LABek deituta eta beste sindikatu guztiek babestuta (CCOO eta UGT tartean), Gipuzkoako metaleko langile guztiak grebara deituta zeuden; tartean, Debagoieneko 5.000 baino gehiago. Adegik uste du "harritzekoa" dela Gipuzkoan greba deitu izana eta Araban eta Bizkaian ez, "egoera berdin-berdina dela jakinda". Patronalak ez du "ulertzen nola deitu daitekeen grebara, jakinda enpresak ahal duten guztia egiten dabiltzala; eta metalean, ezer ez jaistea eskaini dugunean". Adegik dio hitzarmen eza balego enpresek ez luketela "aprobetxatuko soldatak jaisteko; hori sindikatuek saltzen dutena da. Langileek enpresengan konfiantza dute".

Sei greba bost urtean

2009-05-21 Krisiko lehenengo greba orokorra.

2010-06-29 Rodriguez Zapateroren lan-erreforma proiektuaren aurkakoa.

2010-09-29 CCOOk eta UGTk deitutako greba. Bailaran,oso eragin txikia.

2011-01-27 Pentsioen sistema eta erretiroa murriztu zituen Zapaterok. Euskal gehiengo sindikalak deitu zuen greba.

2012-03-29 PPren lan-erreformaren kontrako greba. Azken urteetako erantzunik zabalena.

2012-09-26 Murrizketen aurkako greba deitu zuten euskal sindikatu gehienek.

2012-11-14 CCOOk eta UGTk deitutako greba.

Egunotan, "sozializatzen"

Greba orokor egunera arte, sindikatuak gaia sozializatzen dabiltza eta hainbat ekintza deitu dituzte. Herri batzarrak egin dituzte azken egunotan: Bergaran, hilaren 16an izan zen bat; Oñatin, hilaren 21ean… Horrez gain, batzarrak egin dituzte enpresetan, ikastetxeetan, udaletxetan, anbulatorioetan… Joan den martitzenean, Arrasateko greba batzordeak egin zuen prentsa agerraldia, eta datorren astelehenean Bergarakoak egingo du gauza bera. Greba egunean, ohi bezala, eskualdeko kale-agerraldi nagusia egingo dute: Arrasateko Seber Altube plazatik irtengo dira, 19:00etan.


Arantza Zulueta abokatua atxilotu dute Hernanin, baina ez dute inkomunikatu

Polizia iturriek diote iaz haren bulegoan aurkitu zituzten planoekin aurkitu dituztela Baigorriko hiru zuloak

Guardia Zibilak Arantza Zulueta abokatua atxilotu zuen atzo arratsaldean Hernanin (Gipuzkoa), taberna batean bazkaltzen ari zenean. Fernando Grande-Marlaska Espainiako Auzitegi Nazionaleko epaileak aginduta atzeman zuten. Atxilotu zutenean, guardia zibilek adierazi zioten bere egoera aldatu egin dela, bere aurkako auzian beste proba batzuk aurkitu dituztelako. Zulueta Madrilera eraman zuten, Soto del Real espetxera, baina ez zuten inkomunikatu. Gaur da deklaratzekoa epailearen aurrean, goizeko hamarretan .

Polizia iturriek zabaldutakoaren arabera, herenegun Baigorri inguruan (Nafarroa Beherea) aurkitu zituzten zuloekin zerikusia duelako atxilotu dute abokatua. Poliziak esan du 20.000 euro, tenporizadore bat, bi arma eta lehergaiak egiteko materiala aurkitu zituztela zulo horietan, eta, hain zuzen ere, zulo horien planoak atzeman zituela iazko apirilean Zuluetaren bulegoan, hura atxilotu zutenean. Poliziak zabaldu du planoak Zuluetaren bulegoan ezkutatutako pen-drive batean zeudela, eta informazio asko gordetzen zuela. Zuloak orain arte aurkitu ez izana azaltzeko, argudiatu dute denborarik ez dutela izan pen-drive-ko informazio guztia aztertzeko.

Iazko apirilean atxilotu zuten Zulueta, Guardia Zibilaren operazio batean. Orduan, hamar lagun atzeman zituzten, Grande-Marlaska epailearen aginduz; tartean, euskal presoen defentsa lanetan aritzen diren hiru abokatu: Zulueta, Jon Enparantza eta Iker Sarriegi. Abenduaren 2an aske utzi zuten Zulueta, 60.000 euroko bermea ordainduta. Grande-Marlaska epailearen aurrean deklaratu ostean, Fiskaltzak haren kontrako neurririk ez zuen eskatu, eta aske geratu zen.

Kalera irten zenean, BERRIA egunkariari eskainitako elkarrizketan, adierazi zuen abokatuen aurkako operazioei eusteko asmoa sumatzen zuela. «Preso politikoekin eta errepresaliatu politikoekin lan egiten duen abokatu oro bidetik kentzeko asmoa dute, haien estrategia aurrera eraman ahal izateko», salatu zuen. Zuluetak orduan azpimarratu zuen abokatuen aurka jotzen zutela eta oztopotzat hartzen zituztela, preso eta errepresaliatuen eskubideen defentsa egiten zutelako eta eskubide urratzeak jendaurreak salatzen dituztelako.

Amaia Esnal Bateragune auzian auzipetuaren abokatua ere bada Zulueta. Aurreko astean parte hartu zuen epaiketa horretan, eta, besteak beste, epaimahaiari eskatu zion gatazka gainditzeko sortu diren aurkerak ez zapuzteko.

Ezker abertzalearen salaketa

Ezker abertzaleak gaitzetsi egin du Zuluetaren atxiloketa, eta berehala aske uzteko eskatu du. ETAk bidali duen azken agirian bere konpromisoa berretsi duen egunean «Estatuaren erantzuna errepresioaren bidez» etorri dela salatu du. «Normalizazio politiko eta demokratikoaren bidean urratsak eta konpromisoak eskatzen dituen herri batentzako duen eskaintza politiko eza errepresio eta jazarpenaren bidez ezkutatzen saiatzen da Espainiako estatua». Ezker abertzaleak dei egin dio Estatuari «blokeozko jarrera oztopatzailea» alboratzeko eta «errepresio oro» bertan behera uzteko.


Begiraleak behar dira Itsasondon haur udalekuetarako

ITSASONDO // Udako haur udalekuetarako begiraleak behar dituzte Itsasondon. Ekainaren 29tik uztailaren 17ra izango dira udaleku horiek, 10:00etatik 13:00etara. Interesatuek ostirala baino lehen eman behar dute izena. Begirale titulua ateratzeko praktikalariak ere onartuko dituzte. udakanpaina@itsasondo.eus helbidera bidali behar dira curriculumak.


Ikonoa

Sebastian bat ba omen da zeruan. Meritua du: hirugarren mendean jaioa izateko, ikaragarri dakigu santuaz. Narbonan jaioa, gurasoek Erromara eraman zuten. Mutil zinez ederra omen zen, nesken eta bere sexukoen begiradak erakartzen zituen gazte atsegina. Arkulari aparta izaki, haren arkuaren eta begiraden geziek beti asmatzen omen zuten nori noiz eta non jo. La grande bellezza film zoragarrian ikusten den bezalako giro hedonistaren ezti gozotan bizi zen. Konbertitu zen arte. Biografiaren bigarren parteak xehetasun are zehatzagoez kontatzen digu martiri izaterainoko bide luze malkartsua.

Gayek ikonotzat daukate, santuaren iruditeriak irakurketa asko eragin ditu, literaturak Sebastian izeneko pertsonaia homosexual dezente eman… Ikonoek gure munduan duten tokiaz mintzo da Michel Tournierren nobela asko, eta santuaz dio: «Harrigarriena da den-dena dakigula Sebastiani buruz. Baita ez zela sekula existitu ere».


Axaria jaisteko dena prest

Kandelaria egunarekin batera egingo dute gaur Idiazabalgo San Blas jaien hasiera ofiziala. 19:30ean irakurriko dute herriko abesbatzako kideek pregoia eta ondoren Axariaren jaitsiera egingo dute. San Blasak ofizialki gaur hasten badira ere, asteburuan egin dituzte herriko krosa, txistularien alardea eta haur danborrada, besteak beste. Hala ere, oraindik ekitaldiz beteriko egunak gelditzen dira aurretik.

Pregoiaren aurretik, herriko haurrek playback emanaldia egingo dute 17:00etatik aurrera, udaletxe plazako karpan. Haurrek entsegatutako dantzak erakutsiko dituzte, eta ondoren, indarrak hartzeko txokolate jana egingo dute plazan bertan, Guraso Elkarteak antolatuta. 18:30ean emango diote hasiera futbito txapelketako finalari, gaztetxeak antolatuta.

Eltziegorekin senidetza

Dagoeneko lau urte pasa dira Eltziego (Araba) eta Idiazabal herriak senidetu zirenetik. Ordutik urtean bi aldiz elkartzen dira: otsailaren hasieran, Goierrin; eta ekainean, Eltziegon bertan. Larunbatean Idiazabalen emango dute eguna eltziegarrek eta bertako jai giroan murgilduko dira Arabako Errioxakoak, San Blasetan ohitura den bezala.

Goizeko 08:00etan abiatukodira autobusean eta baita autoetan ere. Idiazabalera heldu bezain pronto, kalejira egingo dute Eltziego & Friends gaita jotzai-leek; idiazabaldarrek hamarretakoa gertu duten arte. Jarraian, lanean jarriko dira Eltziegoko sukaldariak. Eguerdian banatuko dituzten errioxar erara prestatutako patatak eta Eltziegoko produktuak xirmendutan erreak prestatuko dituzte. Bazkaldu aurretik, dantza eta gaita emanaldia eskainiko dute bisitariek.

Arratsaldean, hainbat aukera izango dituzte eltziegarrek eta Idiazabalera gerturatzen den orok. Artola eta Albisu eta Altuna III.a eta Merino II.aren arteko pilota partidaa ikustea izango da aukeretako bat, Igarondo pilotalekuan 17:00etan.

Inguruko sagardotegi batean afaldu ostean, Eltziegora itzuliko dira gonbidatuak.

Idiazabalgo abesbatza, ehun bat urtez kantuan

Gogor aritu dira lanean egunotan Idiazabalgo abesbatzako kideak, gaur irakurri eta kantatuko duten pregoia prestatzen. Jaietan emanaldi gehiago dituzte eta horiek prestatzen ere jo ta ke aritu dira.

Herriko abesbatzak ehun bat urte ditu, eta azken hamarkadetan Telleriatarrek zuzendu dute. Naxario Telleria dute zuzendari egun eta astean bitan elkartzen dira entseguak egiteko. Telleria txistularia eta elizako organo jotzailea ere bada, batzuetan Maite Auzmendik laguntzan badio ere organoarekin. Naxarioren aita, Naxario hura ere, izan zen abesbatzaren aurreko zuzendaria eta hark Victoriano anaia izaten zuen organoa jotzen. Hortaz, musikarien familia dela esan daiteke, Telleriatarrena.

Otsailaren 3an, San Blas egunean, festetako meza nagusian abestuko dute. Latinezko abestiez aparte, euskarazko beste hainbat ere prestatu dituzte jaietako egun handirako.

San Blas jaietako egitaraua


Oubiña droga-trafikatzaileari 4 urteko kartzela-zigorra ezarri diote

Laureano Oubiña droga-trafikatzaileari 4 urte eta 7 hilabeteko kartzela-zigorra eta 2,2 milioi euroko isuna ezarri dizkio Auzitegi Nazionalak, droga salduz lortutako dirua zuritzea leporatuta.

Laureano Oubiña droga-trafikatzaileari 4 urte eta 7 hilabeteko kartzela-zigorra eta 2,2 milioi euroko isuna ezarri dizkio Auzitegi Nazionalak, droga salduz lortutako dirua zuritzea leporatuta.

Auzitegi Nazionaleko laugarren atalak erabakia igorri dio gaur goizean Oubiñari. Epaileak droga-trafikariaren semeordea, David Perez Lago, absolbitzea erabaki du. Drogaren aurkako Fiskaltzak hiru urteko kartzela-zigorra eskatu zuen horrentzat.

Oubiña 2012ko uztailaren 17an utzi zuten aske, 1990. urtetik espetxean egon ondoren.


Herrigune Saretzen topaldia dataz aldatu dute Leioan

Herrigune Leioak aste honetan (otsailaren 18tik 21era bitartean) Avanzadako Boulevarden egiteko asmoa zeukan herritarren topaketa atzeratu egin behar izan dute arrazoi ezberdinengatik, udal iturriek jakinarazi dutenez. Data berria zein izango den, jakin bezain laster emango dute. Hala ere, iragarrita zeuden jardueretako batzuk mantendu egingo dituzte; Leioako Ezagutza Sarearen biltzarrak eta "Euskaraz... zelan?" gune irekia areto itxietan egingo dituzte.

Ekimenak

LES Biltzarrak: euren ezagutzak partekatzeko gogoa daukaten herritar denentzako batzar irekiak.

Errekaldeko nagusien etxean:

- Otsailak 18, eguena: 18:30-19:30

- Otsailak 20, zapatua: 12:00-13:00

"Euskaraz… zelan?" gune irekia: Euskararen erabileraren inguruan ikertzeko eta solastatzeko komunitate-ekintza, euskaragaz elkarbizitzeko erronkari denon artean hel diezaiogun.

Ondiz dorretxean (aurretik izena eman beharra dago):

- Otsailak 20, zapatua: 11:00-18:00

- Otsailak 21, domeka: 11:00-14:00

Bide batez, martxoaren 12an eta apirilaren 16an Ezagutzen Azokak egingo dituzte, ohi den legez, Avanzadako Boulevarden.


Sarriegi apaiza eta Pagola, Martin eta Mendiluze bekatariak Goiburuko bertso saioan


Larraitz mendebaldea nola eraberrituko den erabakiko dute auzotarrek

Bertako biztanleei aurkeztu zaizkien bi proposamenen artean aukeratu beharko dute; ekainaren 13tik 17ra dute aukera.

Larraitz mendebaldea eraberritzeko eta hiritartzeko egitasmoa beste urrats bat ematera doa. Udaleko ordezkariek, proiektuaren arduradun teknikoek eta auzotarrek bilera informatibo bat egin zuten maiatzaren 24an eta egitasmoaren inguruko xehetasun teknikoak azaltzearekin batera, auzotarrek zituzten zalantzak eta galderak argitzeko aukera izan zuten. Maiatzaren hasieran auzoan galdeketa bat egin zen bertan bizi direnek auzoaren inguruan duten iritzia ezagutzeko eta etorkizunean nolako auzoa nahi duten jakiteko. Bertan jasotako erantzunak abiapuntu modura hartuta, arduradun teknikoek bi proposamen prestatu dituzte auzoaren etorkizunari begira. Datorren astean, auzotarrek erabakiko dute bi proposamen horien artean.

Maiatzaren 24ko bileran luze eta zabal aztertu ziren bi proposamenak. Bileraren lehen zatian auzoaren egungo egoeraren analisiaren berri eman zuten proiektuaren arduradunek. Aparkalekuak, auzoko beheko solairuetan dauden lokalen erabilera eta beste hainbat ikuspuntu landu ziren. Behin hori eginda, lehen galdeketan ateratako emaitzak kontuan hartuz prestatu diren bi proposamenak aztertu eta eztabaidatu ziren. Funtsean, antzekotasun handiak dituzte bi proposamenek baina galdeketak utzi zuen ondorioetako bat, auzoan aisialdi gune bat eta aparkalekuak faltan botatzen direla izan zen. Gauzak horrela, proposamenetako batek aisialdi gune bat du eta besteak aparkalekuei ematen die lehentasuna. Auzotarrek beraien iritzia emateko aukera izan zuten eta udalak hori kontuan hartuko du.

Gauzak horrela, prozesuaren hurrengo pausoa proposamen baten edo bestearen ildotik lan egin behar den erabakitzea izango da. Horretarako, maiatzaren 24ko bileran bildutakoarekin auzotarrei informazio eguneratua banatu zaie eta udalak ekainaren 13tik 17rako astean galdeketa egitea aurreikusten du. Galdeketa horretan 16 urtetik gorako Larraitz Mendebaldeko auzotarrek hartu ahal izango dute parte eta bi proposamenetako baten alde bozkatu ahal izango da. Botoa emateko aukera bat udaletxean izango da, 09:00etatik 14:00etara, eta bestea ekainaren 17an, 18:00etatik 21:00etara, Aterpe inguruko plazan. Botoa delegatzeko aukera ere izango da.

Unai Iraola alkateak azaldu duenez, «batetik interesgarria izango da jendearen parte hartzea ikustea. Bestetik, erabakien inguruko ardura elkarbanatzea ekarriko du». Udaleko taldeari proiektuak lantzea eta herritarrei aukera ezberdinak aurkeztea dagokiela dio Iraolak. «Gai batzuetan askoz ere egokiagoa iruditzen zaigu erabakiak ahal den jende gehienaren artean hartzea. Ariketa demokratiko bat egiten dugula iruditzen zaigu», zehaztu du Iraolak.


Irabazi, 17-16,

eta hurrengo fasera

Hernani bigarren fasera pasa da Jubenil mailako Espainiako Txapelketan, atzo, CAU Valenciari 17-16 irabazita.


Ur ludoteka izango da bihar

Ur ludoteka izango da bihar kiroldegian, txikientzat eta beraiekin joaten diren haundigoentzat. Bertan uretan jolasteko puzgarriak eta jostailuak izango dituzte zain. Bihar izango da, igerilekuan, goizeko 10:00etatik 12:00etara.